url: =Kennedy Space Center ah – 4 ~ Hau Za Cin :: ZOMI DAILY\nposted on 22 April 2009 at 8:58 pm Lomkholna: Article, Hauzacin\nIMAX Theaters zawh ciangin ‘Eye on the Universe: The Hubble Space Telescope (HST)’ ka en leuleu hi. Hih mun ah HST sungah van nam tuamtuam leh a kizatdan cihte hong lak uh hi. Lai kigelh zong tampi sim theih om a, kisim khin manlo ahih manin a etlawm teng en in, lampi ah i tuakvat nungak melhoihte bangin ka peel pah uh hi.\nHST pen April 25, 1990 kumin a kikoih hi a, tu in kum 19 pha ta hi. A nasep thupite lakah leitung kum 13.7 billion a upa hi (age of universe 13.7 billion years) ; cih leh leitung pan aksilom gamla pen 12 billion light years a gamla maan a zaih hi (farthest image seen are Galaxies 12 billion light years away).\nTua zawh ciangin NASA Art Gallery ah ka hawh leuleu uh a, van tuamtuam ka en uh hi. Tua pan Exploration in the New Millenium kici ah ka lut uh a, Interplanetary Exploration Passport kici ka la uh hi. Tua passport laibu tungah Earth Citizen Identification kici a, a sungah dotna tuamtuam om hi:\n1. Leitung kimviala leng kawikawi ding huihlakah Research hihna ding innpi khat kilam a, tua bang hiam?\nDawnna: ISS (Internat ional Space Station)\n2. Leitung kimviala leng kawikawi telescope khat in i omna Solar system khenlam na ngawn hong musak hi, bang telescope hiam?\nDawnna: HST (Hubble Space Telescope)\n3. Mun guk a kisikkha ta, leitung pan ni 5 sunga kitung thei vantung aksi nam khat?\n4. Mailam ah mihing kipem thei dinga kilamen, leitung pan kha 6 sunga kitung thei vantung aksi nam khat?\nHih dotna khempeuh dawnna zong tua innpi sungah ompah ahih manin a banban in ka mu toto uh hi. Tua zawh ciang Coffee/Snacks kici sungah Burger leh Tuivot dawnin Space Shop sungah ka lutsuak uh a, KSC phawk tawntung na dingin van neucikcik (gen lo ding!) ka lei uh hi.\nTua pan maan kilakna mun ah maan kila in Space Center Tours ah Bus tuanna ding ngakin a vom a kang kawmlakah ka kigual phei uh hi.\n2:10 PM a sat ciangin Bus hong kigual diudeu a, a banban in ka lut uh a, ko a masa lam ka hih manun Bus 4na ah ka tuangkha uh hi, ka nung vuah 6 khawng omlai hi in thei ing. Ka vekpi un kizui ngeetngaat in mundang khatah hong paipih uh a, lampi dungah, lamgei khawngah Mupi bu, Awle, Vasa, Vatawt cih khawng kimu pheiphei a, a sawtlo in NASA Building kici khat ka tungphei uh hi. Hih innpi pen vantungah a puak dinguh van (payload) guanna mun, a lawnto ding meitui bungpi tawh a kipehna mun (solid rocket fuel attachement) hi a, a vekpi in a buptuahna mun uh ahi hi. Space Shuttle peuhpeuh tua innpi sungpan vantungah a kilawnto thei lian dingin kipuakhia hi. [A kicingzaw in lawm Vungh Suan Mang attachement hong khak ah kimu thei hi]. Tua innpi gei ah May 11 cianga kilawnto ding puakna ding kilamta hi.\nTua innpi pel phei in ka tai uh a, inn gol mawhlo khat ka tung kik uh hi. A kongmaiah hong tuaksak uh a, innsung ka lut uh hi. A sung ka tum bektak uh leh Appollo 13 tuahsiatdan leh a sungah tuangte cidama tuipi tung pan a kihotkhiat kikna thu khawng a lim vive tawh hong lak uh a, a thu zong hong gen uh hi. Tua pan a sungah ka lut phei leuleu uh a, Khapi tungah a kah masak laivua Appollo 11 Control Room sung na hi gige hi. Tua ni (July 20, 1969) a tua sungah a tu misiamte kampau leh video te hong lak kik uh a, lungsim hong lawng mahmah hi. Neil Amstrong in, “The Eagle Has Landed” a cih khawng hong suaksak kik uh hi.\nTua sung pan paiphei suak leeng a sung lam ah Rocket pi teng na kigual bembam a, na kikhai zihziah hi. A huih pusuakna gol mahmah ahih manin lawmpa in, ‘gol peuhmah si e maw’ hong ci a, kei zong ka cihna ding dang theituanlo ka hih manin ‘ahi ve maw’ ka ci mai hi. Maan khawng kizaih in, video khawng zong, a paam ah Touch The Moon kici in Khapi Suang (Moon Stone) kikoih a, ka lawn laitak maan ka kizaihsak hi.\nKhapi suang a kikhoihkha hi mawk ei, guai!!\nKhapi tung kahte tuanna mawtaw Car, a puansilh uh Space Suit, a tuanna uh Rocket lim cihte kikoih zihziah hi. A sungah Khapi tung a kahna uh video a kilak ka et khit uh ciangin nitak nai 3:10PM hita a, van pawlkhat lei in, ciahna ding Bus ah ka lutkik uh hi. Hih innpi gei pan tuni taka kilawnto ding Discovery STS-119 zong kigalmuh a, launch pad ah dingin kiciang veetvaat hi. Mihing mel tuamtuam, Asian, African, European, Caucasian, etc. kihelkim ahih manin vantunggam a gen uh tawh kibang hilo hiam ka ci hi.\nNitak cianga kilawnto ding en dingte puakna Bus nitak nai 4:00 PM a dingkhia ding lap in KSC ka tung kik uh hi. Ko zong tuivot dawn in, a en dingin ka ticket uh lak in, bus sungah tuang kik dingin ka kigual kik leuleu uh hi.\nA muh nop vive ki en khin napi nitum zawh ciang ka muh ding pen uh ka lawppen lai veve uh hi. Ahang pen, KSC ah mi tampi a pai uh hangin Rocket a kilawnto laitak muhkhak ding baihlo hi. Oh boy, I am excited! (zop lai ding) Hau Za Cin\nPrevious: Kennedy Space Center ah – 3 ~ Hau Za Cin\nNext: Kennedy Space Center ah – 5 ~ Hau Za Cin\nUS gamsung khualzinna pawlkhat – 85\nLawm ~ Dimno’ Pa\nZolai kisinna (Kawllai tawh)


timestamp: atn

url: =Meiteigun la ~ Lengtong Pauno :: ZOMI DAILY\nMeiteigun la ~ Lengtong Pauno\nposted on 26 October 2018 at 7:30 pm Lomkholna: LengtongPauno, News, Zomi\nKei’kiangpan paikhianawn ke’n. Hihla zong 1978,Tonzang leitangtung maha kaphuah la hi. Hihla tungtawna kasaan’, ka khuanungphawk, Pasian thupha khat honggen nuam ing.\nTuahunlai khawngpen, Githa khattawh lasakawma vakvakin, kalasak azadinga kadeih nungakte’ innkiim tenga kilehsuk kilehto cihkhawng ka nasep thupi penpawl ahi hi.😁\nKhataan’ nitakkhat ka lawmpa Paulek (phamsa)second voice zuisakin, ka Meiteigun lasa a kavak hialhialvua leh, ka vakphei nading uh lampitung kamaivua (Innpi kongsak pheiteng) mi honkhat nakilai, nakisat ziahziah mawk. Nawkphei dihdih mawkdinglah hilo, kilehkik maiding kacih laitakvua, khatpa pau zakzakin, “Lawm Pau, Meiteigun lasa in hongvak ve leh, na kilai uh khawl vevua” ci a hong ot leh, akilaiteng hongdai takpi ahihcianga kozong lasa a paiphei suakin, laam 20 taang ding kakhenkhit uhciang, amauteng kilaikik leuleu mawk.\nTua hunlai a ka ngaihsutkhak kholhetloh tu’n ka ngaihsut khakkik leh, Meiteigun la pen Pasianin thuphapia a, sathau hong nilhsak ahihna ka phawkkik saansaan hi. Meigun la tungtawna nupa pumkhatsuaka lungdamthu honggen zong koptampi om ahih gigelam ka khuanungphawkkik saansaan hi. Ka lungdam, Munkhai’pa (Siansikpu)\nVideo: Meitei Gun ~ Dalpi (Phuak: Lengtong Pauno)\nZOMI IN KEI KAPIANG, ZOMI IN KA SIDING HI.\nHihla pen, kum 16.mi kahih, 1978, SHS Tonzang ah tan 9. kasin laitak a kaphuah la hi a, ka khua Tuithang ka lawhna in, “Mualdawn vangkhua” cih thulu apia kahi hi.\nKum 12.kahih 1974 in, RASU panin ka UThawng Za Kim ka khua uh hongciah a, Radio Zohun(BBS)a alakhumthakkhat honghilh hi. Tua lamal pen, “Zomi bang kapiang, Zomi bang ka nungta, Zomi bang la kasa, Zomi bang kasi ding hi”cihteng nasiatakin ka ciamteh sim khinkhian hi. (Amahpen, kum 13. aphakin, Pu ThualZen galkap, Zampi khua pan kiman, Monywa gilbeem kum3. akiakhinsa ahi hi.)\nTuazawh kum4. khit, Tonzang sang ka vakahcianga ka U’ theihlohkal a ka ciaptehsim lamalpen, 1978 teh, kei’ laphuah sungah guang ziau in, athuthei masa hong kineih kahi hi.\nAmah’n hong nusiatkhit hangin, ka guksak lamal nungta a, kei mahmah inzong anuntakpih ngiatngiat kahi hi. Sih akul lezong, aki gingsa kahi hi. Ka U’ khaici akepcingsak zong kahi hi.\nZOMI IN KEI KAPIANG, ZOMI IN KASI DING HI. Ka lungdam, Munkhai’pa (Siansikpu).\nPrevious: Pasian hongpiak vangliatna\nNext: China nupi khatin sangnaupangno 14 temta tawh dawtliamgawp\nChin State Teelcing NLD leh ZCD\nNuntakna i cihcih bang himawk hiam? ~ Thang Khan Lian


url: =Christian Hymn te’ tangthu: Muang Ding, Ngai Ding :: ZOMI DAILY\nposted on 14 January 2017 at 3:00 am UTC+9:30 Lomkholna: Article, Biakna, Hymn, Zamkhatkham\nDaniel B. Towner (1950-1919)\n“Bangci lian ding cih bel thei ke’ng- ahi zongin Amah muangin Ama’ thu mang ning.” 1886 kumin D. L. Moody in America gam Brockton, Massachusetts ah cialpi sawtveipi a bawl sunga tangval khat in teci a panna-a a gen kammalte ahi hi. Tua ni-a la makai Daniel B. Towner in tua kammalte leh tua pa’ teci panna lai-in gelh hi. Tua ni-in D.L. Moody tawh a kithuah den Ira D. Sankey hihmawhna khat nei a, Moody Bible Institute ah Moody tawh kithuah-a music department khat a phuan Dr. Towner in la a makaih ni ahi hi. Tua pa’ teci panna in Dr. Towner lungsim sukha mahmah a, a lungsim sungah a sakkik ding phuakpah hi.\nMuang ding, mang ding,\nLampi dang om lo hi;\nJesu kiang nuamsak nading,\nAmah muang ding, mang ding.\nDr. Towner in a la thulu ding “Mang Ding, Mang Ding” ci-in pia a, tua tangvalpa’ tangthu tomno leh a phuahsa a sakkik Presbyterian minister khat ahi Rev. John H. Sammis khak hi. Rev. Sammis in tua a sakkik bulphuh in taang 5 a pha la khat phuaka, Christian nuntakna-a i tuah thute a cingin sut-a, lungnopna kicing i neih theih nadingin Topa’ tungah i nuntakna a buppi-a i ap ding a kisapna la-in hong phuak hi. Tua la Dr. Towner khak kik hi. Dr. Towner in a la-aw phuakpah-a, hih la hong piangkhia hi. 1887 kuma Revell Company-te’ khet Hymns Old and New a kici labu sungah kihel pah hi. Tuni dongin mi tampite’ deihpen la khat hi dena, kampau tampi-in kitei khin hi.\nDr. Towner sepna Moody Bible Institute-a kum tampi lai a hilh, music leh la phuah a siam Dr. George Schuler in hih la tawh kisai a theih-nop-huai mahmah thu khat gen ngei hi. Rev. Sammis’ kiang pan hih lamalte a ngah ciangin Dr. Towner in a la-aw ding phuak pah hi. A la-aw ama’ deih bang thei mahmah lo a, a gelhna laidal ninbung sung deenna hi. A zingciang zingsangin Dr. Towner’ zi in a lawmpa’ laisimna inndei sung a phiat laitakin kinuaigawp-a ninbunga kipai tua ladal mu hi. Tua laidal tawm-in Dr. Towner’ phuah la-aw tawh a taang masa sa hi. Tua ladal paimang lo-in organ tungah koihsak kik hi. Tua nitak zum pan hong ciah ciangin Dr. Towner in a paihsa ladal a organ tungah mu hi. A zi kiangah, “Lawm, hih ladal ka paihsa hi ka cih hi ve’n,” a cih leh a lawmnu in, “Na paihsa hi mah e, ahih hang tua na phuah la-aw pen hih lamalte leitung buppi-a a pua kawikawi ding la-aw hoihpen, a lamalte tawh a kituakpen dingin ka ngaihsun a” ci-in dawng hi. A zi’ thu mangin tua la a zawh dongin semsuaka, thakhat-in mite’ deihpen la khat hong suaka, a zi’ (Mrs. Towner’) gen maan hi, cih kimu thei hi.\nHih lamalte a phuak Rev. John H. Sammis pen July 6, 1846 ni-in Brooklyn, New York ah suak hi. Kum 23 a phak ciangin Logansport, Indiana ah kisuan-a, tualai-ah Pasian um mahmah mihau khat suak hi. YMCA secretary sem dingin a leitung nasep khempeuh tawpsan-a, a sawt lo-in hunbit-a Pasian’ nasem dingin Pasian’ sapna ngah hi. McCormick Theological Seminary leh Lane Theological Seminary-te ah pilna sin-a, 1881 kumin a sangkahna khempeuh zo hi. Presbyterian pawlpi ah ordination kipia-a, Iowa, Indiana, Michigan, Minnesota state-te ah pastor sem kawikawi hi. 1901 kumin the Bible Institute of Los Angeles ah laihilh dingin California ah kisuan hi. Tua lai-ah June 12, 1919 ni-in si hi. A khan sung buppi lawhcingtakin Pasian’ na sem hi.\nHih la a aw a phuakpa Daniel B. Towner bel March 5, 1850 ni-in America gam Rome, Pennsylvania-a suak hi a, October 3, 1919 ni-in Longwood, Missouri ah si hi. Evangelical gospel music lamah a pha ding om lo hi, ci-in kiciamteh hi. Music hilh sia, conductor, solo sa, la-aw phuak, lamal phuak – siam loh mahmah a nei lo khat ahi hi. Ama’ pattahsa mi minthang tampi zong om hi. Charles M. Alexander, Harry Dixon Loes, Homer Hammontree, H.E. Tovey, George S. Schuler-a kipan evangelical la makai tampite ama’ pattahsa vive ahi hi.1885 kum, D. L. Moody Cincinnati ah evangelistic campaign bawl dinga a pai-a kipan Towner leh Moody-te kizom den uh hi. Tua kikhoppite ah Towner in choir makaih-a, Moody in a siam a vakna, kha lama a cihtaknate thupisa mahmah a, amah tawh kithuah dingin kun hi. Tua huna kipan a sihkhiat dong D.L. Moody tawh ahi zongin, Moody tawh kizom gospel nasepna khatpeuh tawh ahi zongin sem khawm den hi.\n1893 kum khuakhal sungin ama’ phuat sangpi Moody Bible Institute ah Music director a sem dingin D.L. Moody in Towner cial hi. Khangno lamte gospel music makai dinga pattah nading tupna ahi hi. Gospel la makai dingte pattahna kician neih ding kisam hi ci-a a phawk masa Moody leh Towner hi, kici thei hi. Music hilh sia khat ahihna, la khatpeuh a phuahna, mipi mai-a la a makaihna khempeuh ah mite Zeisu Khazih tawh a kizop nading uh, a kinai nading uh tup-in nei vinven hi.\nLa-aw dawng 2,000 val phuaka, labu 14 kaikhawmin sangah laihilhna-a a zat ding textbook pawlkhat zong gelh hi. Ama’ phuah la-awte lakah hih la, “Muang Ding, Mang Ding”(Trust and Obey) banah, “I Topa Hong Itna Lamdang Hi” (Grace Greater Than Our Sin), “Saved By the Blood,” “Nor Silver Or Gold,” “My Anchor Holds,” “Only a Sinner” cihte minthang deuh hi.\nPrevious: Minam Lian (khen khatna) ~ Thang Khan Mang\nNext: ZAM Thupuak :: 15 January 2017


url: =Samuel Nihna 3 | Siantongluan\nSamuel Nihna 3\nSaul innkuan leh David innkuante kikalah sauveipi galkidona om hi. David thahat semsem a, Saul thanem semsem hi.\nHebron-ah David tapate suak hi: A tacil pen Jezreel khuami Ahinoam tawh a neih Ammon ahi hi.\nA ta nihna pen Karmel khua mi Nabal zi meigongnu Abigail tawh a neih Khileab ahi hi. A thumna pen Geshur kumpipa Talmai tanu Maakah tapa Absalom ahi hi.\nA lina pen Haggith tapa Adonijah ahi hi. A ngana pen Abital tapa Shefatiah ahi hi.\nA gukna pen David zi Eglah ta Ithream ahi hi. Hihte pen Hebron khua-ah David sung pan a suak ahi hi.\nSaul innkuan leh David innkuante a kisim sungin Saul innkuan sungah Abner hong thahat semsem hi.\nTu-in Saul in Aiah tanu Rizpah min nei zineu khat nei hi. Ishbosheth in Abner kiangah, "Bang hangin ka pa zineu luppih na hi hiam?" a ci hi.\nTua ciangin Ishbosheth thugennate hangin Abner heh mahmah a, "Kei pen Judah mite-a dingin ui bang lel ka hi hiam? Keimah in na pa Saul innkuante, a sanggam pasalte, leh a lawmte tungah tuni dongin thumanna ka lak lai a, David khutsungah note kong pia nai kei hi. Ahi zongin tuni-in nang in numei khat lel tawh kisai-in kei nong mawhsak hi.\nSaul innkuan panin kumpi gam khinin, Dan panin Beersheba dong Israel leh Judah-te tungah David kumpi tokhom phuh ding Topa in ama tungah a ciamsa thu David-a dingin ka tunsak kei taak leh Pasian in keimah Abner hong dawm kei ta hen," a ci hi.\nIshbosheth in kam khatin zong Abner dawng ngamlo hi; bang hang hiam cih leh amah in Abner kihta hi.\nTua ciangin Abner in Hebron-a David kiangah kamtaite sawlin, "Hih gam kua in uk ding ahi hiam? Kei tawh thuciamna hong bawl in. Israel-te khempeuh nang kiangah a paipih dingin keimah kong pang ding hi," a ci hi.\nAmah in, "Pha hi; nang tawh thuciamna khat ka bawl ding hi. Ahih hangin nang tung panin na khat ka kisam hi. Tua pen, kei tawh a kimu dingin nong pai ciangin Saul tanu Mikhal nong paipih masak kei leh ka mai na mu kei ding hi," a ci hi.\nTua ciangin David in Saul tapa Ishbosheth kiangah kamtaite sawlin, "Filistia-te vundawn za khatin ka leisa ka zi Mikhal hong pia in," a ci hi.\nTua ciangin Ishbosheth in mi sawlin ama pasal, Laish tapa Paltiel kiang panin amah a la hi.\nAhih hangin a pasal in amah zui-in, Bahurim paina lam tawntung ama nungah a kap hi. Tua ciangin Abner in ama kiangah, "Pai in; ciahkik in," a ci hi. Tua ciangin amah ciahkik hi.\nTua ciangin Abner in Israel upate tawh thu kikumin, "A beisa tawlkhat sungteng note tungah kumpi dingin David na zong uh hi.\nTu-in taksuak sak un. Bang hang hiam cih leh Topa in David tungah kam ciamin, Ka nasempa David khut tawh Filistia-te khutsung pan leh amau galte khempeuh khutsung panin ka mi Israel-te ka honkhia ding hi, ci hi," a ci hi.\nAbner in Benjamin-te tungah zong thu gen hi. Tua ciangin Israel-te leh Benjamin-te khempeuh in tua bangin hih ding hoih hi, ci-in a ngaihsutna uh Hebron-a David kiangah a gen dingin Abner a pai hi.\nHebron-a David kiangah mihing sawmnih tawh Abner a pai ciangin, Abner leh amah tawh a om mite-a dingin David in pawi khat a kham hi.\nTua ciangin Abner in David kiangah, "Amaute in nang tawh thuciamna a bawl theihna ding leh na deih bangin amaute khempeuh tungah na uk theihna dingin keimah dingin ka to kumpipa kiangah Israel-te khempeuh ka kaikhawm ding hi," a ci hi. Tua ahih ciangin David in Abner sawkhia a, amah zong lung nuamin a pai hi.\nTua khit phetin a galsimna panun David nasemte Joab tawh hong tung uh a, amaute in na tampi hong ciahpih uh hi. Ahih hangin Hebron khuasung David kiangah Abner na om nawnlo hi; bang hang hiam cih leh David in amah sawlkhia khin a, amah lungnuamin ciah khinzo hi.\nJoab leh amah tawh a om galkap khempeuh hong tun ciangin Joab kiangah, "Kumpipa kiangah Ner tapa Abner hong pai a, lungnuam takin amah ciahkhiasak khin hi," ci-in kigen hi.\nTua ciangin kumpipa kiangah Joab pai-in, "Bang hih na hi hiam? Na kiangah Abner hong pai hi. Nang in amah sawlkhia-in amah a ciahkhiat khitna bang thu ahi hiam?\nNang hong khem ding, na pusuahna leh na sungtumna a thei ding, leh na hihna khempeuh a thei dingin Ner tapa Abner hong paina na thei hi," a ci hi.\nDavid omna panin Joab a paikhiat ciangin, amah in Abner nungah kamtaite sawl a, amaute in Sirah Tuibem panin amah hong paipih kik uh hi. Ahih hangin David in tua thu theilo hi.\nHebron-ah Abner hong paikik ciangin, Joab in amah tawh a kituam ho dingin kulhkongpi pamah paikhiatpih a, a sanggampa Asahel phulakna-in amah in a gil sun a, tua ciangin a si hi.\nTua khit, David in tua thu a zak ciangin amah in, "Ner tapa Abner a kithahna hangin Topa mai-ah keimah leh ka kumpi gam, a tawntungin mawhbaanglo hi.\nJoab lu tung leh ama innkuante khempeuh tungah tu ta hen! Joab innkuante nin paikhia a nei mi ahi a, a phak mi ahi a, ciangkhut khun mi ahi a, namsau tawh a kithat mi ahi a, annek ding a neilo mi tawh ahi zongin kilawi ngei kei ta hen!" a ci hi.\nTua bangin Joab leh a sanggampa Abishai in Abner that uh hi; bang hang hiam cih leh amah in Gibeon-a galkidona-ah a sanggampa uh Asahel thahsak hi.\nTua ciangin David in Joab leh amah tawh a om mi khempeuh kiangah, "Na puan uh balkekin puanhampi silh un la, Abner mai-ah kap un," a ci hi. Kumpipa David in hankuang a zui hi.\nAmaute in Hebron-ah Abner vui uh a, Abner hanah kumpipa a kap hi. Tua ciangin mi khempeuh zong a kap uh hi.\nTua ciangin Abner hangin kumpipa in kah la-in, "Mi haipa a sih bangin Abner si ding ahi hiam?\nNa khutte kihenlo a, na khete kol kibulhlo hi. Mi gilote thah bangin nang na si hi," a ci hi. Tua ciangin mi khempeuh ama hangin kap kik uh hi.\nTua ciangin ni a omlai-in anne dingin David a zol dingin mi khempeuh hong pai uh a, ahih hangin David kiciamin, "Ni a tum matengin an ahi a, na khat peuhpeuh ahi zongin ka ciap taak leh Pasian in kei hong dawm kei ta hen!" a ci hi.\nTua ciangin mi khempeuh in tua thu thei uh a, tua in amaute lungdamsak hi. Kumpipa sep khempeuh in mi khempeuh lungdamsak hi.\nTua ahih ciangin Ner tapa Abner thah ding kumpipa deihna ahih lohlam tua ni-in mi khempeuh leh Israel-te khempeuh in thei uh hi.\nTua ciangin kumpipa in a nasemte kiangah, "Tuni-in Israel-te sungah ulian ahi milian khat a tukna theilo na hi uh hiam?\nSathau kinilh kumpipa hinapi-in tuni-in ka tha a neem hi. Zeruiah ta hih mite kei-a dingin haksa lua hi. Gamtatsiapa a gitlohna bangin Topa in thuk ta hen!" a ci hi.


url: =Jesuh ki tuiphumna kuamsungteng Mine siansuah nading Israel in sumbei piaksawmlo ~ TK Lian :: ZOMI DAILY\nJesuh ki tuiphumna kuamsungteng Mine siansuah nading Israel in sumbei piaksawmlo ~ TK Lian\nposted on 6 February 2017 at 9:43 pm Lomkholna: News, Thangkhanlian, World\nIsrael in Jesuh kituiphumna mundinga ki upmawhna mun siangtho panin Mine siansuahna dinga sumbeite kipia loding hi ci\nFeb. 6, 2017: Jericho khua panin kilometres tam lo kigamla a om kum sim in khualzinnmi million lang bang a hawh denna Jordan lui kiim-a om mun siangtho (holy site) Qasr al-Yahud (hih pen Arabic pau hi a, Castle of the Jews a cihna ahi hi) kiim pen mine tam kiphum lua ahih manin sikdai in mun nih in ki-umcih hi. Hih Jesuh kituiphumna mun dinga ki-ummawhna mun Jordan lui kiim-a om Qasr al-Yahud kicihna pen 1967 in Israel kiim-a Arab gamte – Egypt (tua hunin United Arab Republic a kici), Jordan leh Syria pang khawm ten Israel June 5-June 10 na do uh a, hih kidona pen 1967 Arab–Israeli War ahih kei leh Third Arab–Israeli War (Six-Day War zong a kici) kici hi. Hih gal-ah Israel ten a leitang uh a humbitna dingun mine (lei sunga bomb kiphum) tampi na kam uh a, tu dong kisiansuah nai lo hi.\nNung kumin hih kiim-a mine kiphum khempeuh siansuahna dingin de-mining charity Halo Trust group ten Israel uliante, Palestinian Authority (PA) leh a mun neite Qasr al-Yahud local churches ten kihona leh thukimna nei uh a, a siansuahna dingin $4million project na pan khia uh hi. Tua bangin thukimna a neih khit nungun Halo Trust ten Qasr al-Yahud kiim-a mine kiphumte siansuah ding kipan uh hi.\nTu lianin hih kiim siansuahna dingin Israel kumpi in sum hong pia nai lo a, hih a kisiansuahna kiim pen Israel in a uk khumna West Bank sunga om ahih manin nasepna a kizop toh theih zelna dingin Israel kumpi in zong Hala Trust tungah huhna sum hong piak ding uh kilamen hi ci-in Halo Trust makaipipa Ronen Shimoni in ci hi. Hih kiim panin mine kiphum khempeuh kisuansuah leh biakinnte zong kizang kik thei ding hi. A mun pen sikdai kikaihna nung hi a, nisim in mite lauh ding liang bel hi sam lo a, ahih hangin Jericho bek hilo in Jerusalem bitna ding ahih banah local economy in zong nakpi takin phattuampih ding hi ci hi. Mine siansuahna dingin nung kumin $80,000 sanga tawmzaw bek kingah zo a, nasepna a kizawhsiang theihna dingin $500,000 bang kisam lai hi ci-in Shimoni in gen beh hi.\nQasr al-Yahud kiim bekah mine kiphum lo a, West Bank sunga mine kiphumna “minefields” kici adang 16 om lai hi. Hih mine kiphumte pen 1960s in Jordan galkap ten a panmun poimawhte a humbit theihna ding uh leh Israel galkapte a mainawt ding uh dalna dingin mine a phum uh ahi hi. Halo Trust leh PA kipawl in Qalqilya, Bethlehem leh Hebron kiim ah minefields li ah mine siansuahna ding nasem uh a, US, UK, Netherlands leh New Zealand in project huhna sum hong pia uh hi ci-in Palestinian Mine Action Centre-te a makaih Brigadier Juma Abdel Jabbar in ci hi.\nQasr al-Yahud kiim pen Christiante ading mun siantho pen a thumna in kiciamteh a, biakin sagih – Franciscan, Greek, Coptic, Ethiopian, Romanian, Russian leh Syriac Orthodox churches om a, a tamzawte 1930s kiim-a kibawl hi a, mine 3,800 kiim a om banah 1967 kidona hangin biakinnte thautang in kapna mun vang tam mahmah a, tawlette a tamzaw kisia hi. Mine siansuahna dingin Georgia panin sappers team 35-40 in nasem uh a, sum a muh beh kei uh leh nasepna uh mainawt thei lo ding uh hi. Hih kiim golna pen football ground 138 tawh kikim hi. Tu hunin siampi/priest ten hih munah mi tui a phum ding ciangun gunkuang neu zangin pai uh hi. Source: Al Jazeera/ Thang Khan Lian\nPrevious: Nungak kum 106 aphakhin khatleh tangval kum 66 aphakhin khat kiteeng ~ ZD\nNext: Trump in Putin gum, US in ahih khialhna hangin mi tampimah sihlawh ci ~ TK Lian\nMalaysia, Kota Damansara inndawl 17 panin naupangno kum 3 khat kiasuk in si\nYahoo azatzat huailai mahhiam? Account Billion khatval kiguksak\nMalaysia gamsung ah IS migilo tetawh akizom mi 14 mankhia leuleu


url: =Tedim te’ Zokam Awphei (Vowel) Thu ~ Rev. Khoi Lam Thang :: ZOMI DAILY\nposted on 16 October 2015 at 7:27 am Lomkholna: Article, Khoilamthang, Literature\nTedim kampau Zomite in ‘awphei’ (aw suaksak thei zong kici) i neihdan tomkimcingin kong pulak nuam hi. Sanggam Zomi dangte tawh i kibat lohnate i Tedim hihna hipah hi.\n1. Awphei mal 5 bek\nTedim awsuah (Phonetics) ah awphei nga bek – /a/, /e/, /i/, /ɔ/ le /u/ – i nei hi. Lai i gelh ciangin (orthography) awphei mal guk – [a], [e], [i], [o], [aw] le [u] – i nei hi. (Killikual [-] pen Orthography lahna hia, ciangsawi /-/ pen Phonetic transcription lahna ahi hi. /ɔ/ pen awphei khat bek ahih hangin laigelh ciangin malnih ‘a’ le ‘w’ gawmin ‘aw’ in gelh hihang.\nTedim awphei malngate\n(1) [a] = Ka pa’ ha a na\n(2) [e] = Be na ne ve\n(3) [i] = Mi li kisi hi.\n(4) [aw] = dawhdan, mawhna, nawizu. /ɔ/ tanga [aw] kizang ahi hi.\n(5) [u] = Utong, pu, nu,\nZolai ah i [o] neih pen /o/ taktak (phonetic value of /o/ according to IPA) hi lo hi. [o] ci a i gelh pen awpheikop (diphthong or vowel glide) hi-a, /ou/ ahi hi. Siapi Vul Za Thang in “[o] is pronounced as /ou/ in November” ci a, Rev. S.T. Hau Go in “[o] pen consonant khit ah a nunung pen a i zat ciang le amah guak a, a din ciangin phonetic zui in /ou/ aw nei hi” ci hi. Cih nopna in /o/ lo pi [o] a kigelh cihna ahi hi. Zolai simbu sungah “Lo no po zo lo hi” ci a i gelh pen a khial hi lo napi, a awsuak bang tektekin a gelh ding hi leng, “Lou nou pou zou lou hi” cih ding ahi hi.\n2. Awphei kop mal 10\nAwphei malnih a kikop cianga, awmal (phoneme) a piangsakte (Diphthong ahih kei leh vowel glide kici) ahi hi. Mal sawm i nei hi.\n(1) [ia] = Biakna\n(2) [iu] = Kiukawi\n(3) [ei] = Leitung\n(4) [eu] = Keubawm\n(5) [ai] = Aisa\n(6) [au] = Kausi\n(7) [oi] = Khoi\n(8) [o] = Lo no po zo lo hi. Hih [o] i panmun taktak pen /ou/ ahi hi.\n(9) [ui] = Uisa\n(10) [ua] = Khuado\nTedimte’ Zokam ah khat veivei cieciai cih bangin a gelh kiom thei hi. Ei innkuan sung veve ah\nNeam cih bang, Nieng cih bang zong om thei hi.\n3. Awphei thumthuap mal 4:\nAwphei malthum a kithuap cianga, awmal (phoneme) a piangsakte (Triphthong) ahi hi. Mal li i nei hi.\n(1) [iai] = Liailiai\n(2) [uai] = Huaiham\n(3) [uau] = kihuau\n(4) [iau] = liautuak\nA huampi thu-in, Tedim kampau Zomite in awphei 5, awpheikop 10 le awphei thumthuap 4 a nei i hi hi. Pa Hau Thang gen ‘AW’ suaksakthei 11 te – a, e, i, o, u, aw, ia, ei, ai, oi, ui – a vekin kihel kim hi. Lungdam.\nRev Khoi Lam Thang (Yangon)\nPrevious: Pu Kam Za Khai (kum 70) dahpihna\nNext: Tedim Zomi te’ Zolai Pupi Gin En Cin\nLEEN HEISA DVD ‘ ZOMI LIVE VOL-1 kingah ta\nSetpuahsiam khatin setsung apuah laitak alu awksakkha in si\nZIUSA pan Dahna Pulakna: Mangpha Lia Cin Sian Kim, Nashville, TN\nKFC te’n Sengam ah Smartphones hawmkhia\nTai nih a pai Zomi numeite ~ Hang Khan Lian\nKhuado Pawi hongpian khiatzia tom lakna ~ Hau Thang


url: =Zogam Nuam Website sponsors\nWritten by Administrator Monday, 11 January 2010 00:28 Zogam Nuam Website ading ma pangkhawm ni Tuhun ciang in, leitung ah thu leh la theihna in khantohna ding kongvangpi khat ahi hi. Zomite zong minam khangto khat ih hihna ding in kim leh pam a thupiang te ih theikul hi. Zomite'n thu theihna ong tam semsem na ding in, Zogam Nuam website kibawl hi. Zogam Nuam website ah leitung mun tuamtuam a thupiang te kikoih den hi.\nRead more Add comment (2) Hits: 2271\nLast Updated ( Tuesday, 12 January 2010 05:14 ) Tamvei Kisim Penpen


url: =Makai hoih in pilna thupi sa ~ Pau Khat Suan :: ZOMI DAILY\nposted on 1 August 2019 at 5:50 am Lomkholna: News, Paukhatsuan, Zomi\nMipil mihoih makai in nautang leh khangthakte’n thuthei a a pil ding deihsak a, Mihai leh ukcip nuam lungsim sia makai in pilna leh thutheihna khaktan in, mipi’ mit humcip ding hanciam den hi.\n“Pil peuh leteh midangte’n na na ong sem lel ding uh hi..” ( LKY ). A gam a khantohna ding in khangthakte’ pilna thupi ngaihsut mahmah a, executive power peuhmah ama’ munciat ah a pil penpen, a pil mahmah, a thei mahmahte mah makai sak pah hi.\nA khangto thei mahmah lo, thatang suang a ukcip leh angsung ading meetdawh ding bek a ngaihsun den makai in amah sang a pil zaw, a siam zaw, a thei zaw makai thei mipil leh thuthei a khankhiat khak ding leh tuabang mite in mun a ngah khak ding patau den hi. Khaktan theihzah in khaktan den hi. Mipi’ in thu a theih khak ding patau a, mit humcip sak ding hanciam hi. A suuksia deuh munte ah makai khat bek in munkhempeuh sawk in vai khempeuh sai, siapi sem kawikawi nuam den hi.\nKipawlna khatpeuh ah mipil leh thutheite kinawlkhin, kipampaih a, mipil leh siamna neite in tua mun nuam salo, kihel lo in, mipi’ tung ah thugil a kigen kei leh tua kipawlna kimakaih zia diklo hi.. kici thei pah a, muan leh belhtaak kipawlna hilo hi kici thei pah hi.\nLeitung vai kipawlna genloh Pasian’ thu tawh kalsuan vaihawmna biakinn leh pawlpi nangawn tuabang mah ahi hi. Tuabang munte makaipi khat sang a mipi pilzaw ngeilo ( kikhaktan ahihman in ) a, khangto lo, mi banlo den hi.\nA khangto leh gualtung tuang kipawlna, pawlpi, gam leh minam i ut leh pilna thupi ngaihsut a, mipil misiamte amau’ mun ding mah ah koih thei in, khangthakte i makaih i pattah siam ding kisam mahmah hi.\nZomite’n pilna leh mipil thupi ngaihsut leng… lunggulh huai ei maw… Pau Khat Suan\nPrevious: ZYA te’n Pyidawtha khuasung hawkguam tuiluan nading Pipe thuah\nNext: Sungtawng pan kikhel ding kisam masa ~ Pau Khat Suan\nIndonesia, Bali ah nelvang sung vankham hento in apuasim mi 3 kiman


url: =Hebrewte 1 (Hebrews 1)\nTung Laithak (The Letter to the Hebrews)\nTapidaw pawlkhatte sia langpanna thuak va-ial a, a upna uh thasua dektak ahikom Hebrewte tungah hi laithak at hi. Lai atpa in, Jesu Christ sia Pathian hong kilakna a khakbel le a maanbel sia hi ci in a upna uh a thupi belin lakin hanthawn hi. Tabang a hanthotna ah thumaan nam thum son hi: (1) Jesu sia a nungta tawntung Pathian Tapa hi a, ama in a thuaknate tungtawn in Pa ii tungah thunitna maan a sin pa ahi hi. Pathian Tapa a hina taw Jesu sia Thuciam Lui sungah kamsangte vantung lalangte le Moses mama sangin lian zaw hi. (2) Pathian in Jesu sia a tawntung a kip thiampi hi a, Thuciam Lui sungah thiampite sangin lianzaw hi, ci in son hi. (3) Jesu hangin, mawna, launa le thina panin, thu um mihingte kihun hi; Jesu in Thiampi Saang ahikom, ngupna a maan tatak a nga sak pa hi a, Hebrew mite zeksa ngeina a tatuamte le nganno sangaw biakpiaknate in, ama pianzia tute, a lim in a lakkhol bek ahi hi.\nIsreal mite tangthu sungah mihing minthang pawlkhatte ii tangthu (alian 11) taw upna huvau lak a, lai atpa in lai a simte ii thumaan natu ngen hi. A lian 12 na ah laisimte in a tawp dongin thumaan natu, Jesu mitsuan in vawtsiatna le thuakna nanamte thuak kenkon zawk natu hanthawn hi. Laibu sia ngaisutna pha piakna le kidop natu hilna taw khup hi.\nThupatna: Christ sia Pathian ii a kicing hong lakna hi. 1:1-3\nVantung lalangte sangin Christ a let zawkna 1:4-2:18\nMoses le Joshua sangin Christ a let zawkna 3:1-4:13\nChrist ii thiampi a hina sia a thupi zawkna 4:14-7:28\nChrist ii thuciamna a thupi zawkna 8:1-9:22\nChrist ii a kipiakna a thupi zawkna 9:23-10:39\nUpna a thupi maksakna 11:1-12:29\nPathian lungkim sakna 13:1-19\nThukhup thungetna 13:20-21\nA khakbel kammalte 13:22-25\nA Tapa tungtawn in a kison Pathian Kammal\n1A bo sa hunin, Pathian in ih pute ih pate tungah kamsangte tungtawn in, lam tatuam taw tamvei ma paupui hi, 2ahihang hi hun khakbel hunte ah, a Tapa tungtawnin hong paupui hi. Ama tungtawnin Pathian in lei le van bitphua a, a khakbel ciangin na theampo ama neisa suak sak siat tu in Pathian in ama teal hi. 3Ama in Pathian minthanna vaangtaang sia hong leng sak kik a, ama sia Pathian ii zia bang tatak hi in, lei le van sia ama ii a vaang nei a kammal taw kip sak hi. Mihingte ii maw mai natu in a sepna a zaw zawkciang vantung ah Vaanglianpipa Pathian ii ziatsang ah to hi.\nPathian Tapa ii Letna\n4Ama tungah Pathian piak min sia vantung lalangte min sangin lianzaw ahi bangma in, Tapa sia vantung lalangte sangin lian zaw hi. 5Banghangziam cile Pathian in vantung lalangte khat po tungah,\ntu ni in kei sia na Pa ka hi hi,” a ci ngei bua hi.\nTasia bangma in Pathian in,\nvantung lalangte khat po tungah,\n“Kei sia ama ii Pa ka hi tu a,\nama sia ka Tapa hi tu hi,” ci ngei ngawl hi. *1:5 Ps 2:7; 2S 7:14; 1Khang 17:13.\n6Ahihang Pathian in a Tapa upabel leitung ah a paisak tu ciangin,\n“Pathian vantung lalangte theampo in ama bia tu hi,” ci hi. *1:6 Thkna 32:43.\n7Ahihang Pathian in vantung lalangte huvau ahile,\n“Pathian in a vantung lalangte sia vui suak sak a,\na naseamte sia meikuang suak sak hi,” ci hi. *1:7 Ps 104:4.\n8Tapa huvau ahile Pathian in:\n“Pathian awng, na ngam sia a tawntung pan a tawntung dongin kip tu hi!\nNangma in na mihingte thutang taw na uk hi. *1:8-9 Ps 45:6-7.\n9A maan thute na dei a, a maan ngawl thute na ngaimaw hi.\nTua hu in Pathian, na Pathian in nang hong teal zo hi.\nTaciang na lawmte a piak sangin nang tungah\nlungdamna le upatna a lianzaw hong pia hi,” ci hi.\n10Ama in a ci laina panin,\n“Topa awng, nangma in a kipat ciil in simlei na bitphua hi,\ntaciang na khut mama taw vantungte na vawt hi. *1:10-12 Ps 102:25-27.\n11Tuate mangthang tu a, ahihang nang na kip tu hi;\nTuate in puan bangin sia tu hi.\n12Amate laktong puasilh bangin na thep tu a,\npuan bangin na laih tu hi.\nAhihang nang na hile a tawntung in na kibang a,\nna nuntakna a bo ngei bua hi,” ci hi.\n13Pathian in a vantung lalangte khat po ii tungah:\n“Na ngalte na peang nuai ah sisan in kong nei sak mateng,\nka ziatsang ah to in,” ci ngei ngawl hi. *1:13 Ps 110:1.\n14Tua ahile vantung lalangte sia bang ziam? Amate sia Pathian naseam thaa te hi a, ngupna a saang tute a hu tu in, a sawlte ahi uh hi.


url: =Ngai Un! Vantungmi’n Lasa | Zomi Lyrics Directory :: Zomi Music and Songs Ngai Un! Vantungmi’n Lasa | Zomi Lyrics Directory :: Zomi Music and Songs\nNgai Un! Vantungmi’n Lasa\nCharles Wesley (1707-1788) Felix Mendelssoln (1809-1847)\nAltered by George Whitefield (1714-1770)\nHih “Ngai Un! Vantung Mi’n Lasa” la ngaih zong Charles Wesley’ phuah la dawng 6,500 laka khat ahi hi. 1738 kum, Aldersgate-a a pianthak khit kum khat khawng cianga a phuah hi dingin ki-um hi. Hih la leh “Hong It Zeisu Topa Aw” cih late, Charles Wesley’ phuah late’ lakah a ngaihpen-a kingaihsun ahi hi. Hymn lamsang a siam-a minthang John Julian’ genna bangah bel Mangkama kiphuak la khempeuh laka kideihpen dawng 4 tengkhia lehang hih la zong khat-in kihel ding hi, ci hi. Leitung buppi ah Christmas hun cianga kisa lapi “classic” suak takpi hi. Hih lamalte 1739 kuma kikhen Hymns and Sacred Poems sungah kihel pah hi.\nA phuah cil lai-in gual li ta a pha tang sawm-a kiphuak la ahi hi. A Mangkam mahmah zong tuhun-a Mangkam tawh kibang lo a, a taang masa bangah, “Hark, how all the welkin (“heaven”- “sky” a cihna tanglai kammal) rings, Glory to the King of Kings” cih bangin na om hi. George Whitefield’ bawl Collection of 1753 sungah tu-a i sak danin na kikhel hi. A kikhelsuk a kikheltoh hangin Charles Wesley’ phuah mah hi a, a kilamdanna bel om lo sam hi.\nCharles Wesley’ phuah la dangte mahbangin hih la mahmah zong Laisiangtho thugilpi (doctrine) la-in kiphuaka a kitomlak ahi hi. A taang masa ah vantungmite in a suakthak Kumpipa’ thu tuucingte’ kianga a taangkona uh a gen khit ciangin tua Zeisu Khazih nungak siangtho sung pana a suahna, Pasian taktak ahihna, kha a kici peuhmah a sih theih lohna, suahthakna, Khazih tawh kibanga nuntak ding lunggulhna cihte kimu thei hi.\nCharles Wesley’ phuah late lakah, “Hong It Zeisu Topa Aw”( Jesus, Lover of My Soul), “Mi Tulsawm’ Aw Nei Zen Leng” (O for a Thousand Tongues), “A Charge to Keep,” “Depth of Mercy,” “Christ the Lord is Risen Today,” cihte minthang mahmah hi.\nHih la-aw “Mendelssohn” pen 19th century bul lama la-aw phuaksiam-a minthang Felix Mendelssohn’ phuah ahi hi. Amah Germany gam Hamburg ah February 3, 1809 ni-in Jewish-Christian innkuan sunga piang ahi hi. November 4, 1847 ni-in Germany gam Leipzig ah si hi. Amah Jew-te hi- a, a hih hangin piangthak Christian ahi hi. Kum 9 a phakin mipite’ mai-ah a piano siamna lak khin ta hi. Music tum siam leh conductor siam bek hi lo a, a nuntakna a tom mahmah sung tawntung la-aw tampi mah phuak man hi. Symphony tampi, chamber music tampi, concertos tampi phuaka, organ, piano-a tum ding music zong tampi phuak hi. Mihing’ aw mahmah-a sak ding vocal music zong tampi phuak hi. Tuni donga kideih mahmah bel a oratorio phuah Elijah ahi hi. August 26, 1846 ni-in kisa kituma, a kisak a kitum masaknapen ahi hi.\nHih la-aw “Mendelssohn” bel 1840 kuma a phuah German kama Festgesang, opus 68 pana kila ahi hi. Lai khetna a kibawl theih zawh kum 400 cinna phawkna-a a phuah ahi hi. Hih la-aw leh hih lamalte kigawma la dawng khat a suaksak taktak bel Mangkangte musician leh scholar minthang Wiiliam H. Cummings hi-a, 1857 kuma Richard Chope in a khet Congregational Hymn and Tune Book sungah kihel masapen hi. Hih la tawh sakkhop dingin la-aw tuamtuam a kibulh kawikawi hangin hih “Mendelssohn” la-aw mah tawh kituakpen hi.


url: =Pu Henry Van Thio (VP) Hakha – Falam – Thantalang khuate paina pan :: ZOMI DAILY\nposted on 21 May 2018 at 7:24 am Lomkholna: Khanno, News, Zomi\nDena MRTV ka et leh gamsung news ah Pu Vanthio Falam, Haka apai na khah uh in…. tua tungtawn in Falam Haka lam aa kilam, asit inn le nate akipan a khantohna ka muh/ka theih pih pak teng in (Photo: Vice President U Henry Van Thio is welcomed by local people in Chikha Township, Chin State.)\nFalam ah – Laiva Dam pan Falam khua a tuk a khal tui pia zo ding.\nFalam – Thantlang – Haka gamgi mual zang bual (a min thei keng, a mun dan ei lam a lennupa tawh kibang phial) ah bual tui kicing sak lai in tourism te, gammi te zolna ding in ngiamna nei.\nMeitei gun tui khaktanna vai kizop suak nading – hih kizom suak leh tuilam tawh Kawl pan Falam khuataw Val lei dong Setli tung zo ding. Motor mei 6, mei 10 te puak vante tuilam tawh hileh liau zaw dingin tampi nop tuam ding hi. Hi bang hong hoih himawk leh Falam – Rih – India lampi pen hong nasia kha thei ding hi. Vanlemg tual ding kibawl sna lai, Mei 24hrs ngahta\nMidwife (သားဖြား) sang ding kilam, Haka college kikhat beh, Haka Education college, အား/ကာ sanginn ding cihte kilam beh, Zato inn kilam beh, Timit pan tui lakna a zo dedek ta. Meitha 24 hrs ngah khin..\nA khuanih vua district tuak hilai. (A kisam, akikhial om kha thei ding hi) NK Khanno\nPrevious: Ka phawk khak thu pawlkhat ~ Pu Thangboi\nNext: Hansanna (sih ngamna sangin nuntak ngamna thupizaw)


url: =Guta te’n Malaysia ATM khatpan sum guksawm in puakkhamsak :: ZOMI DAILY\nposted on 14 August 2017 at 7:32 am Lomkholna: Malaysia, News, Sawltak, World\nMalaysia, Kedah State sung aom Bank pan sum lakkhiatna ATM khat guta te’n sumguksawm in puakkhamsak uh cih NST pan kiza hi. Hih ATM (Automated Teller Machine) pen Bank Simpanan Nasional (BSN) te ii neihsa ahihi.\nKedah State, Jitra khuasung aom Rural Transformation Centre (RTC) sungah zanni Sunday zingsanglam 2:30am hunpawl in thupiang ahihi. Guta te’n apuakkhamthei Homemade Explosive tawh ATM puakkhamsak in, sumkoihna singkuang “Cash Box” pen aguksawm ahihi.\nAhi zongin tua sumkoihna Cash Box pen bangmah ki khoihkhakna omlo in, bangmah gutheilo in gutate taimang hiding kici hi.\nKubang Pasu police chief Superintendent Mohd Ismail Ibrahim in agenkhiatna ah khuasung mite khatin hih Single-storey Building panin meikhu amuh ciangin Fire and Rescue Department te zasak cihi.\nVideo: Police investigating blast in Kedah ATM facility\nPolice Forensic Team te’n tua ATM Machine geiteng ah Sulphur pawlkhat mukhia uh a, guta te’n Homemade Bomb tawh ATM Machine asukkhapsawm hiding ci uhhi. Ahi zongin tua Bomb pen khauhzolo ahih manin, sumkoihna Cash Box pen sukhamzolo in, guta te’n bangmah guzolo in taimang uh hiding cihi.\nRelated: Thai gamsung aom ATM panin sum agukhia Malaysian gammi 3 kiman\nTua ATM omna ah akikoih CCTV (closed circuit television) zong apuakkham hangin siacip sawnsawn a, guta te gamtatna bangmah ki entheilo cihi.\nKumpi thunei te’n athu kancianlai uh cih kiza hi. Sawltak #zomidaily\nPrevious: GrabCar Driver khatin sangnaupang numeikhat bawlsia ahih manin kiman\nNext: Malaysia, Nilai ah Operasi nasiatak kibawl in gamdangmi 350 kimankhia


url: =Zomite’ Doding Gaal Nam 4 :: ZOMI DAILY\nposted on 29 November 2015 at 2:44 pm Lomkholna: Article, Politics, Zokhai\nZomite-in khalam gaal hitaleh minam gaal hitaleh kiuknalam gaal hitaleh sahkhualam gaal (spiritual foe, national foe, political foe, social foe) hih gaal 4-te kinei-a, khatbeek I-zawh om naailo thamlo-in I-do vet naailoh tamzaw-hi cih kei mimal muhlehsaanna ahihi.\nAmasa-in minam khat hihna-tawh doding gaal, mimal hihna-tawh doding gaal, Khazihmi hihna-tawh doding gaal, innkuan hihna-tawh khua-khat hihna-tawh cih-a kipan gaal tuamtuam om-a, tuate I-theihloh man-in tampi kitukalhna-in Zomite hong nuakaai sak-in, hong tuantual sak-hi.\nGentehna-in, mimal gaaldona-ah akizanghthei mimal kinopmawhna-pen pawlpi-pih khuapih, party or organisation-pih hihna gaal akisak khaakden man-in mimal ki-elna tepawl tua kipawlna or khua huam-ah hongki tonpih lengleng ciang-in apiang ding-a kilawmlo leh akisam vetlo thusia-in hong toknawi den-hi.\nTua ahihman-in Zomite-in doding akisam leh akuul gaalte adeidei, adaldal-a theih masakding leh gaalte’ munlehmual zil-a do siamding kisin talehang kiziakaai naailo-hi. Kipuahphatna-ah ziakaailua leh lap nawnlo cihbang om ngeilo-a, I-kipuah hunhun-in agah aki-at pahding ahihi.\nMinam akigen ciang-in “minam” hi-a, innkuan, beh, khua leh kual/kuam, awsuah kidang paulehhaan khatbek ahuam hilo ahihlam phawkthak kisam-hi. Zomi ngialbang-pen sisan gui-tawh akizom diudeute kihi-a, National level-a I-promote-nop, I-tawisaannop minam-pen tribe (behguipi khat) zah-a akinaai, akimat akizomte hisawnsawn I-hih man-in gaalte theician lehang buai nading peuhmah omlo-in innkuan vaaihawm-a akivaaihawmthei ahihi.\nBangzah-in kimat I-hiam cihleh Gualnam akici beh-pen awsuah kidang Dim, Saaizaang, Siyang, Teizaang, Paite sung-ah om-a, Samte akici beh-zong Siyang, Losau leh Zo sung-ah om-in, Guite-zong Paite-a kipan awsuah kidang tuamtuam thamlo-in Zomi ahihlam akithei nawnlo Falam lak-ahzong adiil-in om-a, Falam or Laizo kisa khinliang uhhi (Hih-pen sisan khat hinapi hang-in geographical distinction ziak-a akikheel awsuah leh ngeina pomna ahihi).\nHih Zomi I-cihcih minam-in adoding (minam khat hihna-tawh doding) gaalpen ei unau sung-a awsuah kidanna-peuh, akhua akuam kidanna-peuh, party vaai-peuh kisa khaden-a, naakpi-in kikhial-hi. Hih minam’ doding gaal-pen “Minam Lian Khat” I-hihna hong vuknelhnuam thuneite hi-a, thauvuui thautang-tawh do sese lohsa-a pilna leh thukhun omsate-tawh doding ahihi. Minam’ doding-pen kipawk khalo-in eisung kidanna kiaukiaute-peuh naakpi-in I-kidodo uh-a, tawtawng-a aki-om laai-a Tualgaal tanzil-ah kidiah kiik ding-in alawp mahmahbang omleh kilawm tazen hihang.\nMinam khat hihna-tawh I-doding gaal-pen kihai thutuah ciang zong-tawh kikaaptuuk zolo ding-a, leitung buppi huam-a akikhung diimdiam thukhunpite leh thukhaam tuamtuamte, socialisation leh civilisation concept akici tualsung sahkhua khangkhaanna thuguipite naakpi-a sinna leh zatna bek-tawh aki kaaptuuk zo bekding ahihi. Gam khat saatsawm ngial lehang International level I-cih kangkang siamsinna gaalvan khauhpente hi-a, tuate nei naailo I-hih man-in tua gaalvante kitawmtawm talehang minam’ maailam hizaw dinghi. Hih gaalvante I-neih mateng political party-peuh, awsuah kidanna-peuh cianglel-tawh akibuaibuai mahding ahihi. Gaalvan kaihkhop kipan ta-ni!\nSt. Paul-in Ephesian te’ kiang-ah, “Eite’ dogaal-in taksalam hilo khalam-hi” acih mahbang-in biakna lamsang pawlpi khempeuh-in adoding gaal atheih kuul-hi. Zomi pawlpi tuamtuamte-in agaal-uh thei kisa napi-in dolo uh-a, dolohding pawlpi dangte-peuh dodo lel, khalam gaaldona peuhmah kigen nawnlo, tuahphatna-peuh pulpit-ah suutsuut, mang-peuh suutsuut, meeltheih sungkuante khatpeuh mawk phatphat, amauleh-amau kiphatphat cihciang-tawh kalsuan-uh ahihman-in adoding-uh “pumpi deihna nialna” mangngilh uhhi.\nI’ doding gaal I-mangngilh nungsang cikteh gualzo ngeiding I-hihiam! Khalam gaaldo ding kimlaai, taksa lamsang mawk dodo-in, minam lak khawng-ah mun-peuh tutphah-peuh va-iiplah tautau cihbang-in alehlam-ah akipaipai man-in Zomite’ Khalam Gaaldona-pen kipawlnazil kizotna (organisational campaign)-peuh suaklel mawk-hi. Tua ahihman-in tua pawlpi-in adang pawlpi-tawh gii kikhung sitset-in, atoii mahmah political party kalsuan bang-in kalsuan kimphial-hi. Hihte’ ziak-in Pasian’ Maaipha kingah lo-a, khalam leh taksalam anihtuak-in kiamsukna kilawh-hi.\nTua ahihman-in biakna pawlpi ahihleh adoding gaal thei tahen. Ephesian 6:12 sung simkiik henla, Khalam Gaal, Pasian’ Gaallum (armor of God: Ephesian 6:12 – 17) phawkthak henla zangh tahen. Tua hileh dogaal palbang kinangzo bekding-a, minam buppi-in thupha kisaanlawh zawding-hi. Pawlpi’ doding-pen pawlpi dangte hilo-in Dawimaangpa hi-a, Dawimaangpa’ gui-pen duhhopna, huaihamna, angsungtheihna, kiphatsakna, kiliatsakna, mi simmawhna, sumduhna, mindeihna, kikheemna, zuaugenna, meigong tagahte neumuhna leh simmawhna, tutna saangpen-a tutnopna, khutlam etna leh phuisamna, cbt ahihi. Hihte do lopi-in “Khalam Gaal” kizo ngeilo dinghi.\nKiuknalam Gaal-pen Zomi hong-uk, hong thuneihkhum kiukna ahoihpen ding-a phuutna ahihi. Atom-in, democracy kiukna-tawh hong ki-uk theih nading, minam khat hihna-tawh self-determinition akici eile-ei kivaaipuakna, I’ gam leitang tung-ah eima’ thuneihna cihte hong-uk gamukte (government) tung pan-in ngetkhiatna cihte kiuknalam gaal I-do dingte ahihi. Tua ahihman-in kiukna zil-a Minister kituhna, Member of Parliament kituhnate-in hih gaaldona-a pansan (thaukaap ciang-a muiituum I-khaak nading tutna, khuuk ngakna, thaulawng aliinglo ding-a bih zonna) kituhna ahihi.\nZomi sung-ah MP leh Minister kituhnate tua minam gaaldo nading-a pansan laakna ahi kimlaai tualam-ah pai meello-in khua, khawk, beh, pawlpi cihciang huam-a kidona-peuh hong-om litlit zawsop-a, tua kiuknalam gaaldo nading-a pansan laakna-pen khua khatle-khat, pawlpi khatle-khat, beh, awsuah cih nengneng kaap nading-peuh hongsuak thei-hi.\nTua hi-a, kiukna lam-a pansan kituhna-ah akihel party makaai khempeuh-in amau’ kaapding gaal theibek hilo-a akaap keileh minam sung-a buaina ciangbek-mah lawh leldinghi. 1947 kum-a kipan Zomi sung-ah kiukna lamsang gaal ado minam minsel-in omlo-a, a-om theih nading inzong Kawl Gamukte-in amaan kiteelna tungtawn-a pansante munpia lo-in, minam-in tuantual lawh-hi. Tu-in ahihleh Gamukte-in NLD’ khut-ah kiukna apiak takpileh Zomite-zong kiukna gaaldona lam-ah pansan neihsunsun-tawh kikaap theiding lametna om-hi.\n“Sahkhualam” cih kammal-pen T. Zokhai (2009) “Sahkhuasiamzil (Sociology)” pan-a akipulaak kammal-thak ahihi. Sahkhua cihciang-in nisim nuntaakna, kalsuanna, innkuan, lawmlehgual, veenglehpaam-tawh kizopzia, tualsung leh tualleenphung (community and society) khuasakzia cihte ahuampi-a genna ahihi. Sahkhualam Gaal-pen: thuhoihte ahoih-a muhtheihna, asiate asia-a muhtheihna, thumaan lunggulhna, khatle-khat (ki-it taktak takeileh) kikhualna, kithuzaaktuahna, kizopna cihte asiasak ki-elna, kigaalneihna, taanglaaithu ziak-a ki-gaalbawlna, kilangbawlna, midang khat’ sila suahna, mi khawituamna, khawituam mi suahna, amaan akhial khentel lo-a akimuam bangbang sihpih ngamna, gamtatluheek akilawm awlmawhlohna cihte ahihi.\nSahkhualam doding gaal-pen atanzil hongsaang simsim-a, Zomi sung-ah kimeeltheih naai khollo-hi, banghanghiam cihleh Sahkhuasiamzil lam-ah siamsinmi khutme-zahzong kipha naailo-a, apaizia, ahualpi luanzia kithei naailo-hi. Nuntaak khuasakna, nisim nuntaakna, veenglehpaam-tawh kizopna apiicing zawding, akhauh zawding, akinaai zawding, amuiibunh zawding cihte-a kipan khatle-khat kizopna khangkhaanna ahihi. Inntungte’ omzia theihpih, akhasiatna veipih, alungdamna nuampih thei-a, innnuaipa’ veinate-zong theihpih, awlmawhpihna cihte abulpi ahihi. Inntungpa innnuaipa cih nungsang innkuan khat sung-ah zii leh pasal, nulehpate leh tate’ kaalthu-in sahkhuasiamzil bulpi ahihi.\nHih innkuan kizopna acidam loh-in veenglehpaam-tawh kizopna cidam theilo-a, veenglehpaam-tawh kizopna acidam loh-in, pawlpi leh kipawlna kizopna cidam cihbang om ngeilo-hi. Tua ahihman-in kizopna acidam nading kal akisam bang-a suan siamding kisam-hi. Mimal kizopna acidam takciang-in tualsung hong cidam thei ding-a, tualsung acidam naakleh innnuaipa-in Tual Biakna azuui zong-in, inntungpa-in Milim Biakna azuui zong-in veenglehpaam hihna’ ading-a akilawm kizopna kinei siam ahihman-in tua biakna-in hong nawngkaaisak nawnlo-hi. Kongpa-in Teizaang awsuah azangh zong-in, phaaitampa-in Zo awsuah azangh zong-in veenglehpaam hihna-tawh akilawm kizopna kinei siam peuhleh tua akidang awsuahte-in hong buaisak nawnlo dinghi.\nTu-in, I-do dingte thei-ta I-hih man-in dodingte nangawn do naailo pi-in dolohding tata dosawm nawnlo-in, dodingte do nading gaalvan kisam bangbang hahkat-in zong meengmeeng-a gaaldo kipatding hunta-hi. Kipan photphot lehang nuamsa kisa-in, “Nii-aw, na khawl laai-in, kha-aw, Aijalon kuam-ah nana dingcip laai-in, ka’ gaalpa’ khutsung pan-in ka’ gamlei ka-ngah mateng,” ci-in I-hunbang hawmthawh mahmahding hihang!\nPrevious: Nasep puan ~ Hau Za Cin\nNext: Tedim News (29 Nov 2015)


url: =Jaco's Thupha Ngah Zia\nAbraham tung ah Pasian in, "Nang thupha hong piate thupha ka pia ding a, nang hong samsiate ka samsia ding hi. Nang’ thupha ngah bangin thupha a ngahna dingun leitung midang khempeuh in hong ngen ding uh hi,” (Pian 12:3). Tua mah bangin Isaac tung ah (Pian 26:3-4), Jacob tung ah (Pian 28:14) na gen suksuk hi. Pasian pen na khempeuh bulpi vantung Pasian hi-a, Pate-nute pen leitung thupha (a kiciangtan) ciang a piathei leitung-pasian ahihi.\nTua hi-in Pasian pen a kiciangtan lo vantung leh leitung thupha a pia khawmtheipa ahihi. Jacob thupha tawh kisai-in enleng, thupha apia nih hi-in, a piak zong min nih hi-a, a saang taktak pen Jacob khat bek hi. Pa ii thupha leh Pasian thupha cih igen nuam diak hi. Ngaihsut dingah thupha koici bangin kingah thei cihleh, Pasian thupha koi bangin kingah cih bulpi nih ahihi.\nI. Abraham leh Isaac Innkuan:\nAbraham pen Pasian in thupha pia dingin a pianna khua panin a sapkhiat ahihi. Abraham in tapa nih hong nei hi. A u zaw pen Ismael hi-in a nauzaw pen Isaac hi. A hizongin zi nih sungpan hi-in laizom hilo uhhi. Ismael pen Sarah ii siamna tawh Hagar tungpan angah ta hi-in a innkuan buaisak a, Isaac pen Pasian thuciamna tawh Sarah tungpan angah ahihi. Pasian thupha taktak pen Pasian thuciamna tawh hong kizom bek hi. Sarah banga leitung gelsiamna tawh thupha kizom suklo hi. Thu khat ah Ismael in apa thupha leh anu thupha(leitung-thupha) ngahin, Isaac in Pasian thupha ngah hi. Abraham leh Isaacte pata zong a phut khak, a tuahkhakte kibang pian hi: A nih un Filistia mite’ kumpipa Abimelek’ omna Gerar-ah na teeng kha tuak uh-a a zite uh penka sanggamnu na ci tuak uh hi. Tua mah bangin tuhun thu-umte zong i phutkhakte kivalak suksuk hi.\nIsaac zong Abraham mah bangin Pasian in thupha apiak ding gen suk hi. Isaac in zong tapa nih mah (a kipeeng) hong nei hi. Zi khat (Rebekah) sungpan hi-in laizom hi uhhi. A uzaw Esau pen Ismael mah tawh kisun pian a, a nau Jacob ahih leh mul haulo ci hi. Isaac in a zi tawh a tate thupha a hawmsak ding gelna neih tuaklo uhi. Isaac innsungah mimal kizopna hoih kimu kha lo hi. Isaac in Esau thupha pia nuam-in, Rabekah in Jacob thupha ngahsak nuam hi. Nulepa kipumkhat lohna innkuan ah buaina hong piang hi. A buaina uh pen thudang hilo-in thupha ngah ding vai hizen hi. Sarah leh Rebekah zong Pasian gelna thupha, kamciam a ngakzolo a kiphamawh mahmahte na hituak uh-a Pasian na huhsawm uhi. Pasian gelna ah Esau pen apa thupha pia-in, Jacob pen Pasian thupha kizomin a ngahsak sawm hileh kilawm hi.\nII. Apa (Isaac) ii Thupha A Ngah Zia (Piancil 27:25-29).\nIsaac innkuan in tuhun leitung dinmun honglak hi. Mi 4 bek pha napi-in pawl 2 pha gige uhhi. Apa in Jacob ading thupha a deihsaklo tawh kibang hi. Isaac in Esau thupha pia nuam in anlim, mehlim a bawl ding gen hi. Tua thu anu Rebekah in a zak ciangin ama gup Jacob deihsak lua ahih manin thudang bangmah ngaihsun nawnlo-in Jacob in thupha angah theih nading lampi hong geela, thuak ding a omleh zong thuak ning cingeu hi. Thudang khatin gen leng, thupha a tuh/sut hong suak uhi. Esau in thupha a ngah ding haza cih hi. Rebekah in Pasian thupha cih na tello-in apa thupha bek na mitsuan kha hiding hi. Isaac in Esau kiang nang thupha kong piak theihna dingin..ci a, ama thupha a piak ding bek genin, Pasian thupha apiak ding genlo hi.\nJacob zong thupha ngah dingin a upa bangin hong kibawl/zeem hi. Apa Isaac in a lamet pen a tapa Esau ahihi. Tua kawmkal ah Jacob thakhat thu-in hong lut ciangin Isaac in zong lamdangsa hi. A mit a hoih nawnlo apa in Jacob tua banga hong kineih ding lamenlo hi. A mit a hoihloh hangin a bil hoihlai hi. Tua banah Isaac in Rebekah in hih bang lungsim a nei ding salo lai hi. Khat veivei numei/nupite thu zaksim zong hong buaisak peuh na hithei mawk hi. Jacob bangmah thu a thei nailopa zong anu thu mang mahmah-in Esau hi ci-in apa mittaw hong kheemta hi. Isaac in a aw a kibatloh hang, a min lah maan, a mul zong maan ci-in Esau a kineih Jacob pen a mi taktak tello pipi-in thupha na pia hi. Tua ni panin Jacob pen thupha ngahpa hong suak hi. (Esau in a muhbanloh thu pen: ka pa thupha hong kisuh hangin Pasian thupha ngah thei lai ning cih thu hi.)\nIII. Pa thupha ngahpa Galtai:\nJacob in a pa thupha a ngah pen zuau thu tawh a ngah suak ahih manin gal a tailoh phamawhta hi. Thumanlo in mite khamuangsak theilo-in lausak den hi, tua manin Jacob zong a om thei nawnlo ahihi. Jacob innpan a tai khiat zawh ciangin(Pian 28:11) na kici hi. Inn pan taikhiat cih limlim pen vaisah mahmah hi. Hong cimawh mahmah a, suangtum lukhamin a ihmut leh mang man a, Pasian na kihil hi. Hih munah Pasian in a gennop bang ahiam cih leh,Nang pen thupha kong piak ding ka geelsa hi-a, banghangin na upa thupha na nu tawh na sut mawk na hi uh hiam? Ka zia hong ngak peuh lecin ahun atun ciang na pa thupha ahilo ka thupha hong pia ding hiveng. Hih na kiphamawhna, deihgawhna in gim hong ngahsak bek hi. Na pa thupha pen kei thupha tawh teh lecin cihtham hetlo hiven. Jacob pen a inn pan a paikhiat takteh Pasian tawh a kimu pan ahihi. Anu tawh a kithuah lai-in Pasian tawh kimu thei nailo hi. Jacob pen apu Laban kiang a tun dongin leitung thupha ngahpa ahih mah bangin hong leitai mahmah hi. Tua manin i leitai khak a leh ni a tum lamsang a zuanzuan ihih lam hong lak ahihi.\nIV. Zuau in a Khap Tawn:\nIsaac zong Gerar ah a teen lai-in zuau na gen ngei a, azi pen "Ka sanggamnu ci hi. Tua man hi ding hiam, Jacob in a khem hileh kilawm hi. Abraham in azi pen ka sanggamnu ci-in a phuah hangin a thumaan khawmkhawm ahihi. Isaac gen pen tua bangin maankhawmlo deuh hi. Thupha zuau genna tawh a ngahpa pen hong enhuai hetlo hi. Bang tuakpah hiam cihleh gal tai hiau hi. Tua bekthamlo, amah in khat vei zuau a gen pen a zah tampi-in khemna tuak hi. Jacob zuau gen in Esau khatvei khitui luangsaka, zuau in a khekhap hong zuih kiciang Jacob a tawmpen nihvei khitui hong luang hi. Adang na asak mahmah khemna tampi tuak hi. A it mahmah a tapate, a sunghpa cih bangin kheem toto uhi. Tua hi-a, zuauthu gen pen i zaangkhai ngaihsut khak ding lauhuai mahmah hi. Zomite paunak, Zuau in a khap tawn cihpen koi pan i ngah hi ding hiam, na maan mahmah hi. Jacob pen Pasian thupha a ngah khit nangawn, a sih kuanin Joseph in na khembawlin khitui nakpi-in luang-a thusia in nungzuih zo lai hi. Galati 6:7-8 ah vawh bang at dingna ci hi.\nV. Pasian Thupha a Ngah Zia (Piancil 32:27-31):\nJacob a pute sang a hauhzawk ciangin haza uhi. Tua ciangin Pasian in a pate kiang a ciah kik ding sawl hi (Pian 31:3). Hong ciah na Jabbok ngahmun ah a innkuanpihte lui gal kansakin amah guak bek zantaam hi. Khai veivei hong buaisak thei nate tawh kidai thah a om ding thupi hi. Tua hikei leh Pasian hong kilanglo thei hi. Amah bek a om laitakin mi khat in Jacob va lai hi. Jacob zong mi mawkmawk hilo ding hi, tua mi in zolo phial ci hi. Pa thupha ngahpa pen hat mahmah hi, Pasian zawhloh mi pawl khat om hi. Pasian in a zawhlohte zong thupha pia theilo hi. Inn pan a paikhiat pekin thupha hong pia ning a cihsa ahih manin Pasian in a tawpna ah a khelpi meksak hi. Jacob a khelbai zo ci hi. Naa mahmah ding hi. Pa thupha ngahpa a ngahsa pen nuamsa, lungnuam zoloin Pasian thupha hong ngento lai hi. Jacob kilai pihpen Vantung mi zong kici, a tawpna ah Pasian kici hi. Tua ciangin, Pasian in, Na min bang hiam? ci hi. Hihlai ah Pasian in, mittaw Isaac a kheempa a maanin hong dawng hiam a ci ahihi. Na pa mit hoihlopa kheemzo teh, kei hong kheemzo loding hiteh. Jacob in hihlai ah Esau ci nawnlo-in a min taktak (a hihna taktak) ci-a Pasian in tua mun ah thupha pia hi.\nJacob kikhelna pen Pasian in a khelpi a meksakna pan ahihi. Tua masiah thupha ngah ahihhang Jacob in zuau thu gen thei lai hi. Mi tha hat lua, a pil lua, a siam lua cihte pawl pen Pasian mai ah a tuisuah ding baihlo thei hi. Pasian thupha a dawhzawh nadingin tuate in khaktan thei hi. Mi leh Pasian a zo a thahat Jacob pen a thuakna (Pasian lawnna), naasa mahmah ahih manin Pasian maiah tuisuak hi. Tua panin Pasian in amin Jacob (mikheem cihna zong hi) laihsakin, Israel (mi gualzo) cih minthak pia hi. Pian 32:31 ah Jacob a khelpi hangin bai kawmin Peniel a kantan laitak in ni hong suak hi. Mithak nuntakna pen Pasian thupha in a dawntuah ahihi. Tua ni panin Jacob in a thahatna suangzo nawnlo ding hi. Pasian tha tawh hong kalsuan ahihi.\nVI. Pasian Thupha ngahpa'n Innzuan:\nApa' thupha a ngah khitteh innpan taikhia-in gamsung a kiang a zuanpa pen a sunghpa khemna thuakzo nawnlo-in Laban kiangpanin inn zuan dingin hong kithawi hi. Thupha ngahna ciang tawh midangte tawh kibuai thei mahmah lai hi. Jacob in Laban a thuaklah man bek hi-a, inn tung leh inn a, a na ngakpa pen tawh kimuh ding lawphuai lualo hi: Esau in Jacob in ama thupha a suh khitteh naa sa lua mahmah ahih manin sih khitteh that ning, ci-in a kiciam ahihi. Tua bangin Jacob pen inn hong tungpah hileh ama nuntakna bang suak ding cih kigen theilo hi. Ahizongin Pasian in Peniel ah na pangin tua munah thuhilhin Thupha a piak khitteh a innzuatna thusia ding panin thu hoih ah kihei hi.\nTopa Zeisu in zong damlote a damsak ciangin na inn ah ciah in, ci-in a sawl theih mahbangin Jacob zong a pa inn hong zuanta hi. Tapa taimang zong a cihmawhna panin a mawhna a kiphawk ciangin kisikkikin inn a zuat ziate a thu paipi a kibang ahihi. Israel mite zong Egypt gamah a kial sung uh oma tua panin agam, a inn uh ahi Abraham teen masakna Canaan gam hong zuatkiknate pen tangthu neipa Pasian paizia ahihi.\nHih Jacob tangthu i etna sungpanin Thupha ngah zia nam nih kimu thei hi. Khatna ah,Pate thupha pen zuau thu (khemna) tawh zong kingah thei, kisutthei ahihlam kimu hi. Nulepate thupha pen leitung-thupha hidiak hi. Tua ban ah Pa thupha pen a kiciangtan ahih mah bangin khat bek in ngah hi (Esau in pa kei ading thupha om nawnlo maw a cihleh, na naupa ngah khin, om nawnlo ci hi). Nulepate thupha a piak theih teei hangin a mi tello-in, tua ban ah mite in thupha hong pia thei Pasian zong i tel kei-a, ahi zongin Pasian in thupha a piak ding mite a sungtawng dong pailet-in tel lua mahmah hi. Tua hi-a Pasian thupha pen zuau tawh a kingah theilo ding ahih lam, Pasian mah tawh kilai a kul ahih lam hong phawksak hi. Pa thupha (leitung thupha) ngahna ciang bek in midang tawh buaina omlai a, Pasian thupha ngahna in midang tawh buainate thengthei hi. Pasian thupha pen kiciangtan lo ahih mah bangin mi khempeuh (thupha zawi a tawnte) ngah theih ahihi. Tua ahih manin Thupha tawh kisai-in buaina a piangsak theilai Pa thupha sangin buaina a vengsak thei Pasian thupha i lunggulh tek ding leh i delh dingin tha kipia nuam hang.\nMimal kim Topa thupha hong pia hen Amen.\nBy: Revd. Mang Tung Thang, Associate Dean, MIT & Tongsan Media Columnist


url: =Top Lodges in Usk in 2020 | Expedia\nUsk LodgesCurrent page Usk Lodges\nUsk Travel GuideFlights to UskThings to do in UskUsk Car HireUsk Holiday Packages\nSearch Lodges in Usk\nCheck prices on Lodges in Usk\nTonight25 Oct - 26 OctCheck prices in Usk for tonight, 25 Oct - 26 Oct\nTomorrow night26 Oct - 27 OctCheck prices in Usk for tomorrow night, 26 Oct - 27 Oct\nNext weekend30 Oct - 1 NovCheck prices in Usk for next weekend, 30 Oct - 1 Nov\nOther property types in Usk\n"Very clean and big room for the price. Easy check in. However, no nternet available in our room and phone reception is bad in the area.."…""Very clean and big room for the price. Easy check in. However, no nternet available in our room and phone reception is bad in the area.."WWW…"\nSave Ramada Resort by Wyndham Cwrt Bleddyn Hotel & Spa to your lists\n"A nice place with good service,"…""A nice place with good service,"WWW…"\nSave Country Estate - Shepherd's Hut, Llandenny to your lists\nMore accommodation types in Usk\nLodges in Llansoy\nLodges in Raglan\nLodges in Llanbadoc\nLodges in Llangeview\nLodges in Gwehelog\nLodges in Trostrey\nLodges in Llangybi\nLodges in Llantrisant\nLodges in Kemeys Commander\nLodges in Llandenny\nLodges in Bettws Newydd\nLodges in Clytha\nLodges in Pontypool\nLodges in Tredunnock\nLodges in Earlswood\nLodges in Chepstow\nTravelodge UK Hotels in UskLodges ManchesterLodges CambridgeLodges NewquayLodges ExmouthLodges NewburyLodges YeovilLodges Milton KeynesLodges GranthamLodges ChelmsfordUsk Spa HotelsLodges PenarthLodges WolverhamptonLodges BroxbourneLodges GuildfordLodges Henley-on-ThamesLodges BuryLodges MaidenheadLodges WilmslowLodges Silverstone5 Star Star Hotels in UskLodges IlfracombeLodges MiddlesbroughLodges TicehurstLodges ChessingtonLodges ChippenhamBest Western Hotels in UskLodges WiganPremier Inn Hotels in Usk


url: =Human Trafficking vai Malaysia, Thai, Myanmar gamthum ki muhsawm :: ZOMI DAILY\nHuman Trafficking vai Malaysia, Thai, Myanmar gamthum ki muhsawm\nposted on 10 May 2015 at 5:55 pm Lomkholna: Malaysia, Myanmar, News, Sawltak, Thailand\nThai gamsung ah Human Trafficking panin misi honkhat akivuina hankhuk te aki muhkhiatzaw Thai kumpi thuneite buaimahmah uhhi. Hihvai tawh kisai in Thai Prime Minister Prayuth Chan-ocha in amauguak ii septheih omlo ahih manin, Myanmar leh Malaysia kumpi thuneite tawh kaki mukhawmnuam uhhi ci’n Friday ni in genkhia hi.\nThai gamsung Malaysia gamgineh aom ahi Songkhla Province sungah misi kivuina hankhuk tampi ki mukhia a, tuamun te ah akivui tepen Kawlgammi leh Bangladesh gammi vive dingin ki ummawh hi. Tuabek thamlo hih Songkhla Province sungmah ah Human Trafficking Camp 3 tak ki mukhia hi.\nTua ahih manin Thai Prime Minister Prayuth Chan-ocha in Ministry of Foreign Affairs te kiangah amanlang in Malaysia leh Myanmar tawh kimu in hihvai siangsakding hihang cih genkhia hi. Hih Human Trafficking vaitawh Thai, Malaysia, Myanmar gamthum ki muhkhopding pen tukha beikuankhawng hiding in ki lamen hi.\nThai, Malaysia, Myanmar gamgi kuamsungteng ah agamta leilam tawh mi apuakkawikawi Human Trafficking Networks makai zong mi 8 ki mankhinta ci a, tualak ah mi 7 pen Thai te hi a, adangkhat pen Kawlgammi ahihi.\nRoyal Thai Police zumpan agenkhiatna ah amakaipi zong kimankhin ci a, ahi zongin athu akician in pulak khianailo uhhi. ZD Sawltak\nPrevious: Na Nu na it taktak hiam\nNext: Nu kam vai khak nu nung pen ~ Thawn Tuang\nPasal khatin sangnaupang 7 temtawh dawtlum, adangzong mi 19 liamgawp\nThupulakna: Zomi Innkuan TN Lungdamna tawh kimuak hi\nIndonesia, Bandung City ah Bomb puakkham in khuasung buaigawp ~ ZD\nIS te’n British te vanleng kapsak ~ Thang Khan Lian\nMin Aung Hlaing in kum 5 sung semlaiding


url: =Malaysia gamsung ah Passport leh Seal atuh abawl Myanmar gammi 3 kiman :: ZOMI DAILY\nposted on 20 April 2018 at 11:26 am Lomkholna: Malaysia, Myanmar, News, Sawltak\nMalaysia, Pahang State ii Capital khuapi ahi Kuantan City sungah Passport leh Security Stamp atuh abawltawm Myanmar gammi 3 kiman cih theStar pan kiza hi. Hih Myanmar gammi 3 tepen Kuantan City sungah “passport and security stamp forgery syndicate” tawh kibuluh in akimankhia uh ahihi.\nTua Myanmar gammi 3 tepen Passport atuh bawltawm in “Syndicate Operations” asepzawh uhpen tawlkhatsung hikhin tading kici hi.\nHihvai tawh kisai in thunei ahi Immigration department director-general Datuk Seri Mustafar Ali in agenkhiatna ah amasa Frist Raid pen Kuantan City sung aom Kampung Belukar Baru ah kibuluh masa in, tualai ah mi 2 kimankhia cihi.\nTualai munpan in Myanmar Passport atuh akibawltawm 5 kimankhia hi. Tuaban ah Sungai Kolok leh Rantau Pajang Customs and Quarantine (CIQ) te ii Security Stamps (Seal) atuh akibawltawm zong ki mankhia hi.\nSumtang inzong Rm5107 zong ki mankhia hi ci’n zanni Thursday (April 19) ni in Press Conference ah Immigration Director pipa in genkhia hi.\nTuakhit ciangin anihveina Second Raid pen tuaphual mahah khatvei kineikik leuleu a, Myanmar gammi khat kimankhia leuleu hi. Tuapa tungpanin Myanmar Government leh Myanmar Embassy te ii zat Stamps “Seal” atuh akibawltawm pawlkhat ki mankhia leuleu hi.\nTuabek thamlo, KLIA Security Stamp atuh nangawn abawlsa uh kimukhia in, ki mankhia hi.\nAkigawm in Myanmar Passport bekbek 21, Bangladesh Passport atuamna 20 leh Computer khatzong kimankhia cihi.\nMore: Kawlgam ah Travel Passport nam 9 in kibawlding\nTua akiman Myanmar gammi 3 tepen “Section 56(1)and Section 55D of the Immigration Act” thukhun ombangin thu kibawlding a, liausum RM30,000 bang ki liausakthei hi. Tuaban ah thongpen kum 5 ciang ki kiasakthei a, ciangduai tawh tawsatzong 6 vei bang ki piathei cihi.\nMalaysia gamsung ah Myanmar Passport kibawlthei acici te hibangdan ahikhadiam? Passport abawlsawm te’n hoihtak kancian masakding, kidop mahmahding thupi khading hi. Sawltak #zomidaily\nPrevious: Kim Tuang vaitawh kisai ZRA panin Statement khahkhiatna\nNext: Ngongtatna tawh kimakaihna khempeuh kadeih kei hi\nPasian um vs Thu um ~ Tungg Thang


url: =I deih gam kia hilo gam nuam zong ~ J. Thang Lian Pau :: ZOMI DAILY\n(Nampi Lungsim Paw Ni; Mi Tuam Taktak Ki-omlo)\n1. Geneology lam pan en leng Zosuan teng – Zo, Chin Hill… suan leh khah vek hi hang.\n2. Kuki sunga mi tam pen Thadou hi a, Thadou bulpi pen Doungel hi. Paite sunga bulpi pen Guite hi. Thadou leh Guite pen unau hi a, a pa Songthu hi. Doungel innpi in Guite innpi ah ‘uzaw sagawh’ bawl zel hi. Eimi lakah 50% val Songthu suan kipha ding. (Mizoramah Chawngthu kici Songthu suan tawm lo. Ralte leh Sailo zong Songthu suan hi)\n3. Manipur ah Paite leh Thadou midang hilo ahih manin kithutuak thei leh i veka hamphat zawkna ding hi.\n4. Paite leh Tedim kikal : Tedimte i cih in Sukte ukpite uk gam sunga om teng kawk deuh hi. Tedima Sukte ukpi masa pen Kam Hau zi pen Phuaizang hausa Guite Mangkam tanu Chiinngul hi. Tedim ukpi lina Sukte Pum Za Mang zi zong Kangkap hausa Mangchinlian tanu Chiinkhawman hi. Tua hi a, Guite or Paite mite pen Sukte mi bangzah hiamte pute hi.\n5. 1874 kuma Guite innpipa Gokhawthang sihna hangin Tedim ukpipa Khaw Cin in minampih hihna leh pianna nute lam a hihna tawh Meiteite tungah phuba lain Kumsol leh Mukung sim a, mi 17 thatin mi 78 galmat hi.\n6. Singgial khaw suak Tunkhopum in zong CLO min tawh Zosuan mi namkim kaikhawmin Manipur a Zosuante dinmun dopkaan nang panla in sihpih liang hi.\n7. 1997 kuma Lamka lam buaiin Tedim gam lam in hih theih zahin awlmawh.\n8. Zou leh Sukte kikal: Sukte innpi Khan Thuam f/o ukpi Kam Hau leh Langza (Manlun/Zou) ki-it mahmah ahih manin Khan Thuam in a tate thum (Za khai, Za Pau le Za Niang) pen Langza min tapsak a, Kam Hau in zong a tapa Za Tual tamsak lai hi.\n9. Tedim gam ukpite pen Sukte beh, Teizang pau zang ahih hang a khua a tuite kuamah deidan lo a, upa vaihawm (cabinet) ah beh tuamtuam koih in, pahtawi taak peuh hamphasak lel uh.\n1857 Sukte – Meitei kidonaah galhang omsun Naw Neng (Phiamphu) bek mah pahtawi in, thau khat pia-in siah zong a nuntak sung awl pah ziau hi.\nKam Hau hun sunga upa vaihawmte –\nKhoi Lam – Hatzaw\nMang Gin – Hatlangh\nPau Vum – Sukte\nKim Thuam – Zilom\nCin Kim – Samte\nPau Am – Samte\nGen En – Lethil\nKai En – Hatlangh\nTel Khaat – Thawmte\nHau Cin Khup hun sunga upa vaihawmte –\nVung Za Kham – Sukte\nVai Kham – Sukte\nTuang Khaw Thang – Sukte\nPhut Vum – Hatzaw\nAwn Kam – Hatzaw\nKham Khaw Lian – Hatzaw\nLian Suan – Suante\nCin Thawng – Bawmkhai\nAm Awn – Manlun\nGo Am – Samte\nKhat Gin – Thawmte\nSuan Pum – Hautual\n1947 Panglong Conference laiin ukpipa Pum Za Mang in kamphen dingin Sihzang kam zang Vum Ko Hau tonpih lel a, a sawt loin Pu Vum Khaw Hau pen ukpipa sang thuneizaw State Dy. Councellor suak hi.\n10. Ukpipa Kam Hau hun laiin Tedim khua sungah Teizang veng, Vaiphei veng, Guite veng, Thado veng ciin veng guk pha a, amau pau tek zang uh hi. Hun sawt loin hih pau teng leh Lamzang pau kiciaukhawm khinin pau thak hong piang a, tun tua pen Zopau aikeh Tedim pau i ci dih hi.\n1919 kuma Christian missionary leh Inspector of Schools ahi Rev Cope in Tedim Subdivision ah Laipau bang zang ding a cih teh ukpipa in ama zat Teizang na cih pah loin Thahdo kual pan Hiangzang khua hausa Pu Zam Khaw Thang leh Hangken khua hausa Pu Kam Pum; Zou kual pan Phaitu khua hausa Mantuangte Pu Khan Thawng leh Salzang khua hausa Pu Zaang Khaw Lian; Guite kual pan Paite kam zang Tuimui khua hausa Pu Mang Za Thang leh Haiciin khua hausa Pu Tual Pum baanah Sihzang kual palaite samkhawmin kikum uh a, a tawpah Tedim khua a kizang pau mah kithei kim pen ciin laipau dingin thukim thei ciat uh hi.\nHih Tedim ukpite thu i gen sauna pen i ukpite thukhualzia i lahnopna hi a, gam leh minam nei zo ding maha kilawm ahi uh hi.\n11. Innpipa Goukhawthang leh a suan ten a khua a tui ding mi/beh namkim kaikawmin a deidan tuam nei lo a vai a hawm manun Paite tribe, Paite gam hong piangkhia thei ahi hi.\n12. G-Group a cih eimite pen tribe (dialectical based group) 10 vala i kikhen hang khanggui pan leh i history pan i et teh a kikhen theilo dingte i hi. I history ah ei kala kiphinna kidonate om sek mah leh tua pen nam leh nam kikal ziak hi loin hausa khat leh khat kikal ziak mai ahi.\nBang nam bang tribe peuhah i beh kichiau ngai vek a, zi leh pasalin kimantuah ta vek hang a, Khristian vek hizaw mah lai hanga civilised lungsim pua-a i kilem i pankhop ding hun mahmah ta. I vekin zong milip tam i hi kei a, India kumpi tup Act East Policy hong lawhching hun om ding a, tua hun teh ei sang minam lianzaw Vai, Chinese, Kawl etc ten hong chiau vak ding a, i pankhop keileh kihumbit zawh haksa mahmah ding.\nMore: Theihhuai Zogam tangthutom ~ J. Thang Lian Pau\n13. Tua hi a, tu sawng Manipur sung tungtangah GoI tawh kihona ah pankhop himhim i siam phot kul a, gam i neih nungin a minte khek nawn theih tho ding hi. Gam min Kuki lam deih, Gammite min Paite lamte deih, Minam puan Tedim lamte deih cih bangin hawm siam theih hun om kha thei. Pau leh Laipau ah buai nai loin.\n“Ei teng khawlkhawm a tuam omlo,\nTuun sung pan piang hi ngei2 hang e” J. Thang Lian Pau\nPrevious: Indonesia, Lombok ah zinling in mi 14 si, adang 162 liam\nNext: Nang mailam ding nang khut sungah ~ Khup Lian Thang


url: =LEGENDS: Zombicide 11 - female zombies\nZombicide 11 - female zombies\nZombies à la loupe.\n"Endossez le rôle de survivants dotés de capacités uniques, maîtrisez leurs compétences et jouez en équipe face aux hordes décérébrées de morts-vivants ! Les zombies sont prévisibles, idiots et mortellement dangereux. Ils sont dirigés par les règles du jeu elles-mêmes et une pile de cartes. Malheureusement, il y a BIEN PLUS de zombies que de balles dans le chargeur...\nJouez les 10 scénarios sur différents plateaux constitués avec les dalles modulaires incluses, ou créez-vous-même les vôtres."


url: =Piakkhiatna tawh lungkhamna do in ~ Tdkhen :: ZOMI DAILY\nPiakkhiatna tawh lungkhamna do in ~ Tdkhen\nposted on 5 September 2018 at 8:24 pm Lomkholna: News, Tdkhen\nKhatvei a hau mahmah nungak khat in a nuntakna cimtakin, lametbei ahih manin, Lungsim siavuan, Psychiatrist minthang khat kiang va zuan hi. Nungaknu in a haksatna teng gengenin, siapipa in a ngaingai hi. A lungkim’zah a genkhit ciangin Psychiatrist in a zum innphiatnu, Mary a sam hi. Mihau nungaknu’ kiangah, “Nangmah bangin a lungkham, Mary in bangci bangin lungnopna mu thei cih hong hilh ding hi. Hoih takin ngai lecin kong deihsak hi” a ci hi. Tua ciangin Mary in hibangin thu a gen hi.\n“Ka pasal in nattun natna tawh hong sihsanin, ka pasal sihkhit kha 3 ciangin ka tapa neihsun uh mawtaw in hong gawi’lup sak leuleu hi. Ka lungkhamna leh ka lametbei’dan pen a gen’in zong ka gen thei vet nawn kei hi. An leh tui ne zolo-in, zan-in zong ka ihmu thei kei hi. Lametbei khin ka hihmanin nuntak ngap nawn lo-in, sihtheihdan ding bek ka lungngai ta hi.\nNitak khat ka nasepna zum pan ka ciahleh zawhngeuno khat in hong zui lengleng hi. Khua vot mahmah ahih manin hehpihhuai sa-in, ka innsungah lutpihin bawngnawi ka pia hi. A sawt lo-in ka bawngnawi piak a gai ziau hi. Amah zong lungdam mahmah hileh kilawmin, kidok pen’pen’in, ham ngeu’ngeu’ a, ka khe hong liak hi. Ka khe hong liah ciangin ze/za sa ka hihmanin ka nuikhia hi.\nTua banga ka nuih laitakin ngaihsutna thak khat hong suak hi. “Nuih cih genloh, bang hun-a maitai ngeilo khat pen, zawhngeuno khat tungah ka piakkhiatna in hong nuisak ahihleh, midangte panpih leng lungnopna nei zaw lai ding hitanga” cih khat hong suak leklak hi.\nA zingsang ciangin moh ka bawl a, ka veengte khat a damlo, lupna tunga sawtpi a lum khat ka va pia hi. Tua-a kipanin nisimin mikhat peuhmah tungah thupha khat peuhmah bawl’teitei ding ka sawm hi. Midangte’ tungah thupha ka bawlna panin tu-ma lama ka neihzawh ngeiloh lungkimna leh lungnopna ka ngah hi. Ka lung nuamin, ka ankam lim a, ka ihmut zong a lim hi. Midangte’ aadinga ka kipiakna panin lungnopna ka ngah hi” ci-in nui hiuhiau-in a gen hi. Mary in lungnopna a ngahna thu a genkhit ciangin, tua mihau nungaknu ki-ip zolo-in a kapkhia hi.\nA sawt lo-in hong kinul nainai a, na lianpi khat a mu tawh kibangin, thakhatin hong dingto-in, Mary nohsetin a kawicip hi. Tua laitaka a melpuak pen gualzawhna mel mahmah hi, ci-in Psychiatristpa in a gen hi. (Khristian Thalai Pawl, Vol II. No.6. MIZORAM). Tdkhen\nPrevious: Mihing khat ii man (manphatna) ~ Dong Mung\nNext: Pil vai mahmah hi ~ Zomi Quavadis


url: =Nuntakna Tembaw ~ NK Khanno :: ZOMI DAILY\nposted on 3 October 2018 at 11:02 am UTC+9:30 Lomkholna: Khanno, News\nTembaw icih pen Tuipi gal khat pan gal khat kawmna dingin a kizang khat ahi hi. Tuipi tuihualte leh, huihpite pen tembaw a siasak thei lauhuainate ahih mah bangin tembaw a kizang sak theite nate hizel uh hi.\nTui om kei leh tembaw cih om lo ding hi. Ahizongin tua Tembaw akisia sak/tui sung a tumsak pen a pualam a om tuipi te hi zeizai lo a, ama sung a a om tuite hang na hi zaw hi.\nHuih om kei leh tuipi gal kantan na ding baihlo ding ahi hi. Tembaw uk captain te in huih nunzia zui in Tembaw puanpi a khun siam uh kisam mahmah hi. Tua bangin a khun siam kei leh a pai nopna lam lo pi manawh thei hi. Tembaw zong kisia sak thei hi.\nNuntakna ah zong tuipi mah bangin ih pua lam ah thusia, thunawngkai tampi tak in hong tuam hi. Tuate hangin a ki guallel ahi kei zaw a, tuate ih sungah ih lut sak, ih om sak ni in ih guallehna ding akipan na hi zaw hi.\nEleanor Rosevelt in “mi khat pen a ma lungkimna omlo in ki hehsak theilo hi” na ci hi. Heh ding na lungkim leh akiheh ahi hi.\nHehlo dingin na lungkim leh zong akiheh lo thei ahi hi. Thugen siam khat in “na hihna hong kici ahih leh heh kei in, na hih na hi. Na hihlohna hong kici ahih leh heh se dah in, na hihlohna hi lel hi” ci hi. Ih lungsim pen eima thu ahi mai hi.\nHuihpi bangin ze-etna, haksatna tampi in hong nawk hi. Tuate hek siam (manage) lo in, amau sawn nana ah ih pai leh ih kung kitunglo in lam kimang thei hi.\nLeitung ah ih nuntak sung pen ze-etna, haksatna, siatna tampi tak akinawk kha ciat ahi a, tuate koi ci hek (manage) hiam cih tungtawn in mihing te ih tunna akilam dang ahi hi. Nk Khanno\nPrevious: Na cidam nading na veilam siklup in ~ Hau Lun\nNext: Pasian in thupha hongpianuam napi na dawhna hai awng nawnlo hi ~ Job Cinpi\nMihing bangin kampau in ~ Job Cinpi\nKhiatlah MB ~ Mungpi Khupson\nThumangen leh sazangkap ~ Pu Hang Khan Lian\nMalaysia, Johor aom datsisai ah pasalkhat aki thahlup laitak Video ki khahkhia


url: =Zomi Nam Ni 2011 pan hanthawtna ~ Khat Thang :: ZOMI DAILY\nposted on 4 March 2011 at 12:08 pm Lomkholna: Article, Khatthang, Zomi Nam Ni\nZomi Nam Ni 2011 pan hanthawtna\nBang hangin Zomi ukpite in pinlong agreement sign uh hi ding?\nBritish Kumpi’ ukna pan suahtakna deih; Kawlte in suahtakna la-in, ei khamtung mi teng bek British khut nuai ah awk lai leng suahtakna ngah zawh loh ding patau uh hi. Tua ahih manin Kawlte tawh kipawlin suahtakna lak khop ding khensat uh hi.\nKawlte khawhsa duhgawh kha; Kawgam suahtak ngah hun lai khawngin, Zomite in Kawlzangah ten suk ding peuhmah ngaihsut haksa sa uh hi. Mualtung mah ngai kaltang uh hi. Zang lo khawh ding cih zong kilung gulh nai lo hi. A hi zongin Kawlte khawhsa buh tang pen kiduh bilbel zel hi. Zogam ah kial ai zong nekletak haksatna om leh Kawlte khawhsa mah I nekpih kul ding cih ngaihsutna tawh Kawlte pawlbawl ding khensat kha uh hi.\nUkpite in Zogam political power a len suak zo dinguh kisa; Zogam ukpite in amau ukna leitang le mipi tungah political power nei suak ding saih kaii zo suak dingin kilem en uh hi. Tua thu neihna mah lunggulh uh ahih manin Pinlong thukimna #5 na ah hi bangin kimu thei hi. “Though the Governor’s Executive Council will be augmented as agreed above, it will not operate in respect of the Frontier Areas in any manner which would deprive any portion of those Areas of the autonomy which it now enjoys in internal administration. Full autonomy in internal administration for the Frontier Areas is accepted in principle.”\nTom gen mahmah leng British kumpi tung pan Kawlgam suahtakna Jan 04, 1948 ni I ngah khit teh pinlong agreement’ huam gam sung tengah Bristish kumpi bawlsa thukhun ( Upadi ) I phiat kul hi. Ei le ei deihna bang a bawl Upadi I neih ding kisam ta hi. Ukpite bek thu neihna a hi Chin Hills Regulation Act kiphiatna dingin Zogam huam sungah haksatna om hih tuak hi. Kawlte tawh suahtakna I lak khop hang’ feudalism bei pah nai lo hi. Tua hangin President hong paitoh teh KSVP kici “Kham Tung Suahtak Vaihawm Pawlpi” in Zogam bup mipite kaikhawmin Zogam tangthu ah a masa pen mipi deihna tawh thukhenna hong neih pih uh ahi hi. Lam khat pan, British kumpi’ bawl “Chin Hills Regulation Act” beina ding aizongin, saihtung saihphei le tuk tha, khaltha cihte beina ding aizongin Kawl kumpi’te in thautang\nkhat zong zang lo in, Zomi mipi a hong zang ahi hi. Bangbang aizongin, I minam sungah democracy huihdam dikcilna hi a thupi mahmah hi. Tu ni dong politics thu-ah tua banga mipi 5000 val kikai khawm in vai hawmna I neih zawh nawn loh pen a zum huai din mun I hih lam zong himun pan kiphawksakna I nei nuam hi.\nFebruary 12, 1947 ni pinlong thukimna ah Kawlgam tawh kigawm ding I makaite na thukim kha uh aa, February 20, 1948 takteh I makaite in I Zogam ah thuneihna hong khah suah ta uh hi. Chin Hills Regulation Act kiphiat in October 22, 1948 ni a kipan in Chin Special Division Act ( Upadi ) tawh ki-ukna kipan hi. Khamtunggam makaipi ( Minister )semte zong Kawl kumpi’ deih teng a kipiatoto hong hi ta ahih man in I Khamtung gambuppi Kawlte khut sungah a kihumcip I hi ta hi. Zogam Minister semte (1947 – 1954; Vam Thu Maung, 1954 – 1956 U Shein Htang, 1956 – 1962 U Za Hre Lian)\nMikim’ theih sa mah bangin, feudalism ki- ukna kiniing lua, kicimtak lua cihna ahi hi. Zomi nautangte in a deih uh a gen ngam lo, a ut uh a sem ngam lo, lungsim, pumpi le kha suahtakna nei lo dinmun a om I hih lam kilang hi. Mipi kikaikhawm in, deihna suaktatak a lah theihna hong om takteh zaitha tawldamna a ngai mipite thakhat thu-in, a deihna uh hong kibang khin ahi hi. Tua ahih leh mipi atamzaw deihna tawh kituak lo mi 17 om I cihte ee? Kuate teng hi ding cih ka thei kei hi. Ahi zongin Pinlong thukimna hoih tak a thei makai pawl khat aihke’h Chin Hills Regulation Act akipsak suak nuamte hi ding cih kimu thei hi. Hih munah a tawmzaw mi 17 te-in khial het lo uh hi. Ahizongin, tua hun Ukpite in taangpi taangta tungah lungsim, pumpi le kha cidam suaktakna a piak khak loh uh pen thanemna pi hi a, supna a piangsak thuguipi zong ahi hi.\nLeitung mihingte in I kisap le I lunggulh pipen in lungsim, pumpi le kha cidam suahtakna ahi hi. Zomite ei le ei, I ki-uk phial zongin, tangpi tangtate in tua bang lungsim, pumpi le kha cidam suahtakna nei kei leng a mawknapi ahi zel ding hi. Zomite gamdang I zuat ngeingai zong , hi thu hang mah ahi hi.\nA beisa thu thei cian in; Tu ni Zomi akuamaciat, a beisa I tangthu thei tek hi hang. I Pu I Pate’n a luahsa I khamtung gam tu in nam dangte khut sungah tungta hi. Feudalism sang’ a suuk zaw dictatorship ki-ukna in I gam le minam hong mancip ta hi. Zawhthawh thuin na hong kisem sak hi. Van hong kipua sak hi. I numeite hong kisim mawh sak hi. I khawhsa, I khawisate hong kisut, hong kilaksak hi. I ta I naute pilna kicianin sin zo lo hi. Zatui zaha kibawl zawh loh manin sih hun lo in I si hi. Ni khat nasep thaman tawh na duh an nekkhat na ngah zo kei hi. En dih in, I mual dawn a singlamteh te kiphuktan khin hi lo hiam? I mual dungte ah milim biakna taute dim ding hi ta hi. Ngaihsun in, I gam I lei ci a I gen leitang tungah inn le lo lam nuam lecin Kawl mangpa phalna na nget kul zen ta hi. I Pasian biakna ding innpi takpi ei ut thu in I lam thei kei hi. Thu dik thumaan khual nawn lo in, Kawlmangte cihcih “hohkeh hohkeh” cih kul zen ta hi. I ngeina, minam pawite na ngawn lungdamtak le suaktatakin I bawl thei nawn kei hi.\nTu ni om mawkmawk kei in; 21st century sungah Zomite om mawkmawk lo ding hi hang. Hi bang nencipna pan I suahtakna ding I om mun tekpan mapan ding kisam hi. Thu maan lo a I mi I sa khat hong kibawl siat leh I minam bupin kipumkhat a kihu, kigum ding hi hang. Zomite khang gui zom a I neih thumaan na, cihtaknate khah suah lo ding hi hang.\nNa mai lam ding lam khol in; I om muntek pan hanciam a I minam mailam ding suapi ngaihsun in kalsuan ding kisam hi. I kibat lohnate neusek ding hang aa, I kibatnate liat sak semsem ding kisam hi. Thumaan teci panna tawh I minam zuun ding kisam hi. Thu maanlote nawl khin ding kisam hi. Tangpi tangtate in, thumaan gen ngam kul hi. Thumaan gen hang a mite hong muhdah ding na lau sangin, tua thumaan a gen ngam lo na lungsim lau huai zaw hi. Thumaan na sel leh leisung-a kipum cip suang manpha bang ding-a, a hoihna in man nei lo ding hi. Thumaan tawh I minam kimakaih ding kisam luata hi. Tua hi leh hong piang ding Zomi khang sawnten lungsim pumpi le kha cidamnate I gam I lei sungah hong luah to zo dinguh hi.\nTu ni, I minam sungah I kitangsap in, lungsim, pumpi le kha cidam suahtakna ahi hi. Tua bang I ngah theihna dingin minambup I kipumkhat ding kisam hi. Kipumkhat cih teh kipawlna khat sungah kihencip ding cihna hi lo in, tupna khat masuan khat kibang a nei ding, I mun tek pan tua tupna I tun na ding hanciam tek ding cihna hi. Second pinlong conference ah I lut zawh na dingin, second Famlam conference I kisam masa hi. Feb 20, 1948 ni a minam bup kithuhual bangin tu ni tupna khat sungah I kithuhual khop ding kisam hi. Tua in I gam le I leitang tungah thuneih na I ngahkikna ding step masa a hi hi. Zomi Nam Ni hong tun simin minam bup I kithu tuahna, pumkhat sakhat I hihna mangngilh lo ding hi hang. Tua kipumkhatna, kithuhualna I zop suak zawh leh I leitang Pasianin hong piakik ding a, I minam bupin lungsim, pumpi le kha cidamna I ngah thei ding hi.\nLungsim cidamna cih ciangin, thumaan hangin dipkuatna launa, linna om lo suakta takin sep theih, bawl theih, gentheihna a hi hi. Pumpi cidamna cih teh I khawhsa kham ding, I khawi, I vulh pungin, i lawhsa tawh leitung nuntak nopsakna hi a, Kha cidamna i cih pen suakta takin I Pasian bia thei ding Pasian thu tangko thei ding, Pasian biakinnte a munmun ah lam zihzaih thei ding cihna ahi hi. Tua hun hong tun teh meaningful takin Zomi Nam Ni I pahtawi thei ta ding hi.\nA nungta I biak Pasian in Zomite hong ompih ta hen, Amen.\nIt laisim akuamaciat,\nLawmte pawl khatin tukum Zomi Nam Ni ka thugenna hong ngen uh ahih manin, tawm puahpha in mipi a lunglut khempeuh sim theih ding hong khak ing. Hong simsakte tung ka lungdam!\nPrevious: Leitungbup numeite ni 2011 ~ Hau Za Cin\nNext: Biography of Cin Za Hu Pau (Lengtong Pauno)


url: =Tutoring lessons in Kampong Thom for home tuition\nTutoring lessons in Kampong Thom\nFind your perfect private tutoring tutor in Kampong Thom.\nPrivate lessonsTutoringTutoring in Kampong Thom\n1 tutoring teacher in Kampong Thom\nElise - Épalinges$64.31\nOur students from Kampong Thom evaluate their Tutoring teacher.\nTo ensure the quality of our Tutoring teachers, we ask our students from Kampong Thom to review them.


url: =Hello…. Lamka – 1 : We Hear You ~ Hau Za Cin :: ZOMI DAILY\nposted on 12 May 2015 at 3:35 pm Lomkholna: Article, Hauzacin\nHello…. Lamka – 1 : We Hear You\nHello…Lamka, we hear you. Na huging ka za uh hi. Na thawmging ka za uh hi. Na kihei na gamtat kong thei uh hi. Ka heina uh tuipi gal khat pan zong lungsim mitkha ah kong mu uh hi. Na lunggulh, na deihna kong theihpih uh hi. A diakdiak in hong tung pah ding “3rd World Zomi Convention” thawmging nak ngaih mahmah a, amun ah na upmawh uh sangin a gal ah na thawm uh ngaihzaw hi cih na tel un. Mun tuamtuam a om ‘world’ Zomi khempeuh in na thawm uh za in, na huging uh ka kitheihmawh thei kei uh hi. Kong za uh a, kong phawk uh a, kong ngai uh hi. Hong kihel nuam mahmah ung. October 25-27, 2013 sung Lamka ah hun kizang ding ka lungsim vuah, ka mitkha vuah vaibang thaam den ding hi ei; hong eng lua ung.\n3rd World Zomi Convention neih ding thu ka zak zawh a sawtkhit hangin, tuni in, tua tawh kisai laigelh ka patna hi. Kei mahmah ka pumpi in ka kihel thei tam aw cih ngaihsutna saupi ka nei hi. Ahi zongin tutung pen lemtheilo ahih manin a gal pan na thu uh leh na kalsuan uh na za in na en ding hizaw leng kilawm hi. Heina peuh ah Zomi hihang.\nZomi Convention masa pen Champhai khua ah a om laiin Hnahlan khua ah sangkah ka hih manin ka pai thei kei hi. Khangno ka hih manun Pu Thang Khan Gin Ngaihte leh apawlte Hnahlan football ground ah zingsang galkap laam banga a lam ziahziah uh ka muh ciang ka cimul uh tho in ka lawm U Cin Ngaih Lian Buansing tawh ka botung panin en in Champhai ka paiphei utthu uh ka genkhawm uh hi. Kum 16 kipha to ding hita a tuadan vaite in thazang hong zeksak mahmah hi. Ahi zongin sangkah lai ka hih manun ka paiphei tuan kei uh hi. Ka khuanung zak uh ciang ka khua uh Murlen ah zong paisuk uh a (Zogam Tangval honpi khat) mipi kikhop bawl in “Tangbang nong dam maw” cihla te banah:\n“Zolengthe lah khuangkhuang ding-a maw,\nZo sinlai ah na sa’ng e,\nZo huihkhi siang hong laang hiauhiaute in zong,\nZomi na hi hong ci e,”\ncih late sa uh a Zomite lungsim bun mahmah in khangnote thalawpsak mahmah hi cih kaza uh hi. Ka khuavengte tangvalno pawlkhat bang Zogam Tangvalte zuisuak in tudong mah Zogam Tangval hilai uh hi. Minam itna cih pen makai khat leh nih miten hong thahsak man, makai gina leh pil, hangsan leh thusiam neihman bek hilo in mihing lungsim sungah a omkhin, i sisan ah a omsa, i pumpi tung khempeuh a kizelcipsa hi a, tua sisan leh pumpi a kikhen kiuhkeuh mateng minam leh gam itna mihing pumpi sungah a bei hetlo na himawk hi. Pawlkhat in tua itna nuntakpih ngama, pawlkhat in tua itna zangkhia ngam in pawlkhat in tua itna kim leh pam leh leitung mong dongin puangzak ngam hi. A thupi penpen ah bel tua itna mihing lungsim sungah a beiloh ding a thupi hi. Minam leh gam itna a bei leh bel bangzah in pumpi pia in sisan luang taleh a mawkna hi a, minam itna lungsim bei kei peuhleh koi mun koi gam ah om in tuipi gal khat ah tualleng hitaleh ni khat ni ciang a minam itna a nuntakna ah hong kilangkhia veve ding hi.\nTua ahih manin Zomi aw, Zomi na it pen nang deih man-a na neih hi kei. Zomi na it pen na ngetnget leh na ngah zong hibeek kei. Zomi na it pen na nu leh pa in hong piak, amau sisan pan na luahsuk zong hikei, Zomi a na pian mana Zomi a it dinga van leh lei bawlpa in mihinga hong bawl ciil limlim pan ‘a tuaci ding ngiata’ hong bawl hi. Hinpih lel in, kisuanglah ken, kidek ken, lawmthaw/ciil bawl ken, a bei ding hikei, a khangsemsem ding bek hizaw. Na khankhat in zangbei kei niteh, na minam itna om nawnkei, bei kikeuhta cih bang a om thei ding zong hikei. Minam khempeuh in amau minam itna a nei hi a, nang zong a nei mah na hilel hi. Mihing khempeuh in amau pianna minam ciat a it uh hilel a, nang zong na pianna minam a it hilel teh. Tua manin na pianna minam na it pen a lamdang hilo a, ahi ding mah ahi hi.\nTua minam itna lungsim hong kigawmkhawm in Lamka khua ah thuthei, mipil, makai leh mipi mailam ding a khualte in minam sung a galdon ciang ‘kisam veh aw’ cih khat hong mu khia in tukum in zong Leitungbup Zomi Kimuhkhopna vai thupi mahmah hong hawm uh pen nakpi takin lungdamhuai a, angtanhuai mahmah hi. A gelte pil a, ngaihsun siam in zahtakhuai a, pahtakna leh pahtawina lianpi piakhuai hi (pahtawi ding lametna tawh a bawl uh hipeuhmahlo ding cih ka um lua hi). Zomi ten i pahtawi zo pah kei zongin ‘hun’ hong pai zel ding ah a thumuhna uh leh a nasepte uh hangin tangthu sungah a min uh bei ngeilo dinga, amau leh amau kipahtawi toto ding uh hi; tua ni ciang a gim a tawlna uh mangngilh tuam ding uh hi.\nMakai leh vaihawmte in hih banga Zomi te ading kimuhkhopna, tukhawm khawlkhawma thulian thumanpha kikum dinga hun nong bawl uh pen noh Lamka khua bek hilo Tuipi gal pan zong kiza hi, na za ung, kithawn vangvang hi, kiza vangvang hi, na gin uh ngaih, na thawm uh ging, Zomi bek hilo minam dang tampi te in zong na za uh, bil na dawh uh hi cih kong gen nuam uh hi.\nTua hun ah ulian leh mipil, thukan leh thutheite in thugenna leh pulakna limci nono hong neihpih dinga – hun paisa ah bangteng ciamtehhuai, bangteng thupi, bangteng hangin bangteng piang cihte a gen uh zaknop mahmah ding hi. Zaknop bek hilo in ciamteh huai mahmah dinga, mailam kalsuanna ding lam hong lak meivak zong hingelngel ding hi. Hun paisa a thupi mah bangin hun neihlai mailam hunte zong thupi sem a, mailam ah bangci kalsuan ding cih pen a thupi ngiat ahi hi. Tua thu khempeuh hih 3rd World Zomi Convention hun sungah na gen khit manloh uh hangin vai tuamtuam ah thulian tampi genkhia, phuangkhia, tangko man ding na hih manun a mun ah a za, a ngai, a mu kha dingte hampha a, ko zong ka ut mahmah uh hi. Bil leh pumpi tawh kong kihel zawhloh uh hangin ka zakding uh kilawmte, ka theih ding uh kilawmte zong hong hawmsawn zelzel un maw…\n3rd World Zomi Convention sunga thu kigen dingte – Zomi te bulpi (koi pan piang, koi ah bangcih zawh ciang tuni dinmun kitung), Zomi te Ngeina leh Dan (bangci neih, bang hun a nei, koi ah kizang, bangci kizang), Zomi te in minam leh gam itna tawh minam leh gam kep leh khoi a kulzia hong theihcilna leh a nasepte uh, a maban uh leh a kikeptoh zel ding dan (political awareness), Zomi te leitungah bangci nungta to zel ding, bangci minam lianzaw leh golzaw lak ah minam a hong kibawlna leh hong kipiansakna kemto a bitsak, kipsak to zel ding cihte – zaknop mahmah ding hi. Tua bang thulian thulimci, thuhoih tampi kigen ding cih zong tuipi gal khat pan na za den ung.\nConvenor Pu R. Sanga thugenna ah (interview) – Cultural integration, Political integration, Geographical integration cihte a thupi mahmah a, limtak ka na sim uh hi. Tua banah ‘collective survical kisam’ acih bang tuhuna kisam penpen leh leitung globalization leitungah a kul, need of the hour ahi hi. Sticker bawl thute uh ka na za uh a, khoppi lawhcinna dinga thungetna tuamtuam – anngawl lianga thungetna neih ni bang omsak cihte khawng zaknop mahmah a, kipawlna tuamtuam Zomi Youth Association leh a dangdangte tawh mabunnate khawng zaknop kana sa mahmah uh hi. Mipi sungah thuzak kikim ding hanciamna (publicity campaign, public awareness campaign) ci a khua tuamtuam ah zin kawikawi a mipi te tungah – i maban hibang hi ei, hibang vai kinei ei ci a na tangko khiat thute uh ka zak uh ciang nuam ka na sa mahmah uh hi. Lamka khuapi sung bek hilo, Zomi te tenna khuapi dang tampi (a min uh gen dah ni) ah zong makaite zin, tangzangte zin in thu va kikum, va kiho, va genkhawm, geel khawm, semkhawm cihte zaknop kisa mahmah hi.\nThugenpi dingte min kigual suk zihziahte zong kimu a Zomi te zong Anlangh te cih dan leh “Mi mawkmawklote” hihang cih hong kiciansak mahmah hi. Ahang pen leitung level ah zong a zumpih huai hetlo pilna, siamna, sangkahna nei leh sepna nei, theihna neite in hong uap ding, hong hilh ding, hong genuh ahih manin Lamka pau leng ‘maimailo’ hi. UK product, USA product, India, Kawlgam ah gambup lutang a sem vitvitte khawng in leitung level thu nak theihlua hi. Tua manin na hun gelna uh, na vaihawm uh thupi, lian, gol sa in – hong eng, hong duhgawh, hong kihel nuam mahmah uh. Kong kihelzo kei uh zong galkhat pan na thu uh na za hi ung cih nong theihpih ding deih ung. We hear you Lamka!\nMailam ah hunpha hong pai zel dinga galkhat pan ka zak bek uh hilo in tuni a vaihawm makaite zong leitung gam tuamtuam hong zin kawikawi in na Zomi pih te kiangah 3rd World Zomi Convention sungah theih ding ciamteh ding panlak ding omte hong gen kawikawi in hong zin kawikawi lai le uh cin cih tuipi gala omte in lunggulh mahmah ding hi ung. Zomi te, leitung kiu khat bek ah om lo a leitung kiuli ah kithehthanga i om zong ‘thupha’ namkhat hi cih i phawk ding deihhuai sa ing. Upate in ‘Sial khekhap sunga uiphuk om’ a cih banga mun khat, kual khat a omcip Zomi te hi nawnlo hi hang.\nZomi ah i pian pen ei deihtel hilo a, Zomi Kimuhkhopna na bawl uh pen i deihtel leh i geel, i hanciam ahi hi. Ei thu tawh i bawl, i gelte pen\nkikhek thei, kilamdangsak thei a, ei thu tawh a kigel hilo, ei hong kidonglote pen ei khel theih hilo hi. Minam a i pianna pen ei khek theih, ei lamdangsak theih hilo a, ahi zongin minam kalsuan zia ding pen ei gel theih, ei kikup theih, ei sep theih hi a, ei sep ding mah zong ahi hi. Zomi khempeuh in Zomi kalsuan zia ding a gel ding a sep ding hi a, Zomi hilote in hong kinpih loh hong seppih loh, hong phawkpih loh hangin khasiat theih hilo hi. Zomi a na pian leh Zomi na hihna na khek thei kei dinga, na lungsim tawh na kitheihmawh bawl nop leh bel hithei kha inteh; ahi zongin na hihna, na sisan leh na pumpi minam dangah na khel thei tuan kei ding hi. Zomi na hih leh lungdam inla, Zomi na hih leh na hihna pom in, sang in. Na za hiam?\nZomi a ka pian manin Zomi ka hi a,\nZogam ah ka omloh hangin Zomi ka hihna bei tuanlo hi.\nZokam a ka pau loh manin Zomi ka hihna bei tuanlo a,\nZongeina ka zuih keileh Zomi vang kiam tuam ding hi.\nZomi a laamto ka hih ding kei mawhpuak mah hi a,\nZomi khantoh nading kei sepding(tavuan) mah ahi hi.\nPrevious: Hong ngaihsut huai sim pian ta hi\nNext: Refugee leh Migrant kilamdanna bang hiam?